text:
NYƆ! August 2015 | Nyatakakadzraɖofe Aɖe Si Le Wò Lãmenugbagbeviwo Me!
DNA si ŋu woke ɖo na dzɔdzɔmeŋutinunyalawo va se nu geɖe gɔme tso agbe ŋu.
COVER SUBJECT
Nyatakakadzraɖofe Aɖe Si Le Wò Lãmenugbagbeviwo Me!
Nu kae ana be dzɔdzɔmeŋutinunyala siwo ŋu wodea bubui naɖe asi le wofe dzixɔse si nye be amegbetɔ dzɔ tso lã me la ŋu?
HELP FOR THE FAMILY
Fia Viwò Ale Si Wòaɖu Eɖokui Dzi
Ne èwɔa nu sia nu si dim viwòa le nɛ la, ke èle nu vevi aɖe temee.
Biblia Fiafiadɔ Le Kpekpem Ðe Amewo Ŋu Be Woasrɔ̃ Nuxexlẽ
Josefina xɔ fe 101 hafi dze sukua dede gɔme, esrɔ̃ nuxexlẽ kple nuŋɔŋlɔ. Aleke nuwo va yi nɛ?
THE BIBLE'S VIEWPOINT
Mɔɖeɖeɖenuŋu
Ðe Biblia ɖo seɖofe na mɔɖeɖeɖenuŋua?
Elé Efe Dzixɔse Me Ðe Asi Sesĩe
Song Hee Kang te ŋu nɔ te ɖe lãmesẽkuxi sesẽ aɖe nu dzidzedzetɔe esime wòxɔ fe 14 pɛ ko.
WAS IT DESIGNED?
Bɔtri Aɖe Ƒe Afɔti Siwo Wɔa Dɔ Nukutɔe
Wohiã vevie be ŋusẽ na ɖo bɔtria ŋu be wòate ŋu adzo sesĩe.
Internet Dzi Nu Bubuwo
Sɔhɛwo Le Nu Ƒom Tso Lãmesẽmenɔnɔ Ŋu
Ðe wòsesẽna na wò be nàɖu nu ɖe ɖoɖo nu ahade kamea? Le video kpui sia me la, sɔhɛwo gblɔ nu siwo wowɔna hafi nɔa lãmesẽ me.
Ðo To Dziwòlawo
Nu ka tae wòle vevie be nàɖo to dziwòlawo? Kpɔ ɖeviwo fe video sia be nàkpɔ ŋuɖoɖoa tso Kaleb gbɔ.


c: text/html

text: 4 Eya ta nɔvinye lɔlɔ̃tɔ siwo le dzroyem vevie, mi ame siwo nye nye dzidzɔ kple nye dziɖuɖukuku,+ nye lɔlɔ̃tɔwo, minɔ te sesĩe+ alea le Afetɔ la me.2 Mele nu xlɔ̃m Ewodia, eye mele nu xlɔ̃m Sintike, be wofe tamesusu nawɔ ɖeka le Afetɔ la me.+3 Ɛ̃, mele kuku ɖem na wò hã, nye hadɔwɔla vavã, be nànɔ kpekpem ɖe nyɔnu siawo ŋu, ame siwo ʋli kplim aduadu le nya nyui la ta hekpe ɖe Klemens kpakple hanyedɔwɔla susɔeawo ŋu, ame siwo fe ŋkɔwo le agbegbalẽa me.+4 Dzi nedzɔ mi le Afetɔ la me ɣeawokatãɣi. Megale egblɔm ake be, dzi nedzɔ mi!+5 Amewo katã nanyae be nugɔmeselawo+ mienye. Afetɔ la gogo.6 Migatsi dzimaɖi le naneke ŋuti o,+ ke boŋ le nu sia nu me la, mito gbedodoɖa kple kokofofo kpakple akpedada dzi miana Mawu nanya miafe dzimedidiwo;+7 eye Mawu fe ŋutifafa,+ si fo gɔmesesewo katã ta la, adzɔ miafe dziwo+ kple miafe tamesusuwo ŋu to Kristo Yesu dzi.8 Mlɔeba la, nɔviwo, nu siwo katã nye nyatefe, nu siwo katã dze na bubu, nu siwo katã le dzɔdzɔe, nu siwo katã le dzadzɛ, nu siwo katã dze na lɔlɔ̃, nu siwo katã ŋu wofoa nu nyui le, nu siwo katã nye nuwɔna nyui, kple nu siwo katã dze na kafukafu la, minɔ nu siawo ŋu bum.+9 Nu siwo miesrɔ̃, eye miexɔ, eye miese, eye miekpɔ le gbɔnye la, minɔ nu siawo dzi;+ ekema ŋutifafa fe Mawu la anɔ anyi kpli mi.10 Mele dzidzɔ geɖe kpɔm le Afetɔ la me be miegatsɔ ɖe le eme nam ake.+ Togbɔ be mienɔ ŋunye bum hã la, mɔnukpɔkpɔ mesu mia si mieɖee fia o.11 Menye ɖe mele esia gblɔm abe ɖe nu hiãm ene o, elabena mesrɔ̃e be le nɔnɔme ɖe sia ɖe me la, nu siwo le asinye la nadze ŋunye.+12 Menya ale si nu hiãa ame,+ eye menya ale si nu bɔna ɖe ame si. Le nu sia nu kple nɔnɔme ɖe sia ɖe me la, mesrɔ̃ nu ɣaɣla sia be, manya ale si woɖia fo kple ale si dɔ wua ame, ale si nu bɔna ɖe ame si kple ale si nu hiãa ame.13 Metea ŋu wɔa nuwo katã to ame si doa ŋusẽm la dzi.+14 Gake miewɔe nyuie be miekpe ɖe ŋunye le nye xaxawo me.15 Le nyatefe me la, mi Filipitɔwo mienyae hã be esi miexɔ nya nyui la vɔ eye medzo le Makedonia la, hame aɖeke meɖo nunana ɖem o, eye nyemexɔ ɖeke tso wo gbɔ o, negbe tso miawo gbɔ ko;+16 elabena esime menɔ Tesalonika la, mieɖo nu siwo hiãm la ɖem, menye zi ɖeka ko o, ke boŋ zi eve sɔŋ.17 Menye be nunana dim mele o, ke boŋ kutsetse si ana miakpɔ viɖe geɖe ɖe edzi la dim mele.18 Ke nu siwo katã hiãm la le asinye wògbɔ edzi. Meyɔ gba go fifia esi mexɔ nu siwo mieɖo ɖem to Epafrodito+ dzi la, nu siwo nye ʋeʋẽ lilili,+ vɔsa nyui, si dzea Mawu ŋu.19 Nye Mawu hã ana nu siwo katã ahiã mi+ la mi le efe kesinɔnuwo nu le ŋutikɔkɔe me to Kristo Yesu dzi.20 Ke mía Mawu kple Fofo la tɔ nanye ŋutikɔkɔe tso mavɔ me yi mavɔ me. Amen.21 Mido gbe na ame kɔkɔe siwo katã wɔ ɖeka kple Kristo Yesu la nam. Nɔvi siwo le gbɔnye la do gbe na mi.22 Ame kɔkɔewo katã do gbe na mi, vevietɔ ame siwo le Kaisaro fe me.+23 Afetɔ Yesu Kristo fe amenuveve nanɔ anyi kple gbɔgbɔ si mieɖena fiana la.

robotstxt: allowed

filter: keep


text:
SƆHƐWO BIANA BE
Nu Kae Mawɔ Ne Wotsɔa Gbɔdɔnyawo Ðea Fu Nam?
Nu kae nye gbɔdɔnyawo tsɔtsɔ ɖe fu na ame?
Gbɔdɔnyawo tsɔtsɔ ɖe fu na ame lɔ gbɔdɔnuwɔwɔ ɖe ame ŋu ɖe sia ɖe fomevi ɖe eme. Wo dometɔ aɖewoe nye asilili ame ŋu kple gbegblẽnyawo gbɔgblɔ na ame. Gake ɣeaɖewoɣi la, menɔa bɔbɔe be woade vovototo fewuɖuɖu le ame ŋu, ahiãmoɖoɖo na ame kple gbɔdɔnyawo tsɔtsɔ ɖe fu na ame dome o.
Ènya vovototo si le wo mea? Wɔ míafe gbɔdɔnyawo tsɔtsɔ ɖe fu na ame ŋuti dodokpɔ sia be nàkpɔ vovototoa!
Nublanuitɔe la, amewo medzudzɔa gbɔdɔnyawo tsɔtsɔ ɖe fu na ame ne edo le suku gɔ̃ hã o. Ke hã ne èna kakaɖedzi kple aɖaŋu si nàtsɔ anɔ te ɖe gbɔdɔnyawo tsɔtsɔ ɖe fu na ame nu su asiwò fifia la, awɔe be nàsu te nyuie anɔ te ɖe nuwɔna sia nu le dɔwɔfe. Eye àte ŋu ana hã be ame si wɔa nu sia la magawɔe ɖe ame aɖeke ŋu o!
Ke ne wotsɔ gbɔdɔnyawo ɖea fu nam ɖe?
Ne ènya nu si gbɔdɔnyawo tsɔtsɔ ɖe fu na ame nye ko hafi nàte ŋu agbe nya na fuɖenamelaa! Kpɔ nɔnɔme etɔ̃ siawo kple ale si nàte ŋu akpɔ wo gbɔe la ɖa.
NƆNƆME:
“
Le míafe dɔwɔfe la, ŋutsu aɖewo siwo tsi wum sãsãsã la gblɔna nam be medze tugbe ŋutɔ eye be ɖe wòanyo ŋutɔ ne ɖe yewoate ŋu ayi megbe fe 30 azu ɖekakpuiwo. Wo dometɔ ɖeka gɔ̃ hã zɔ to megbenye ɖaʋẽ nye ɖa kpɔ!”
Tabitha ate ŋu abui be: “Ne medo tokui hele dzi dom ko la, ava dzudzɔ.”
Nu si tae ewɔwɔ alea maɖe vi o: Numekulawo gblɔ be, zi geɖe la ne ame siwo wotsɔ gbɔdɔnyawo le fu ɖem na ŋe aɖaba fu edzi la, ɖeko wòyia edzi hedoa gã ɖe edzi.
Te esia boŋ kpɔ: Mègazi kpi o, ke boŋ tsɔ tufafa nàgbe nya na amea eme nakɔ nɛ nyuie be yemedi be wòagagblɔ nya ma na ye alo awɔ nu ma ɖe ye ŋu azɔ o. Taryn si xɔ fe 22 gblɔ be: “
Ne ame aɖe ka asi tefe si mesɔ o nam la, metrɔna gblɔna nɛ be mègaka asi ŋunye azɔ gbeɖe o. Zi geɖe la, ɖeko ŋutsuvi si wɔ nua tɔtɔna.” Ne ame si le fua ɖem na wò sẽ dzi me la, mègana ta o. Biblia gblɔ tso agbeŋutise kɔkɔwo me léle ɖe asi ŋu be: “
Mianɔ tsitre bliboe, eye miakpɔ kakaɖedzi sẽŋu.”—Kolosetɔwo 4:12.
Ke ne fuɖenamela be yeawɔ nu vevi wò ya ɖe? Le go ma me la, mègakpe akɔ kplii o. Si dzo le tefea kaba, eye nàgblɔe na ame tsitsi aɖe.
NƆNƆME:
“
Esi mele xɔ ade me la, nyɔnuvi eve aɖewo lém le sukuxɔwo dome mɔ dzi. Wo dometɔ ɖeka dɔa nyɔnuviwo gbɔ, eye wòdi be nye kpli ye míado. Togbɔ be megbe hã, woɖea fu nam gbe sia gbe le ɖiɖiɖemeɣi. Womimim ɖe gli ŋu gbe ɖeka gɔ̃ hã!”
Victoria ate ŋu asusui be: ‘Ne megblɔe na ame aɖe la, woava yɔm be ɖɔɖɔetɔ, eye ɖewohĩ ame aɖeke maxɔ dzinye ase o.’
Nu si tae nuŋububu alea maɖe vi o: Ne mègblɔe na ame aɖeke o la, fuɖenamelaa ayi edzi anɔ fu ɖem na wò eye wòawɔe ɖe ame bubuwo gɔ̃ hã ŋu.
Te esia boŋ kpɔ: Di kpekpeɖeŋu. Dziwòlawo kple wò nufialawo ate ŋu akpe ɖe ŋuwò nàtsi nya ɖe fuɖenamelaa nu. Gake ne ame siwo nègblɔ nya na meka ɖe dziwò o ya ɖe? Te esia kpɔ: Ɣesiaɣi si amea gaɖe fu na wò la, ŋlɔ ale si nuwo yi ɖi tsitotsito. Ŋlɔ ŋkekea, gamea, tefe si nua dzɔ le kple nya siwo fuɖenamelaa gblɔ na wò ɖi. Azɔ tsɔ wò nuŋlɔɖia fe kɔpi ɖeka na dziwòlawo alo wò nufiala. Ame geɖe tsɔa nya siwo woŋlɔ ɖi la vevie wu numegbe.
NƆNƆME:
“
Mevɔ̃na na ŋutsuvi sia si foa rugby la ŋutɔ. Efe kɔkɔme ade meta eve kloe, eye efe kpekpeme nye kilogram 135! Eɖoe ɖe tame be ‘yefe asi asu dzinye godoo.’ Eɖea fu nam gbe sia gbe kloe fe ɖeka sɔŋ. Gbe ɖeka nye kplii koe susɔ le sukuxɔa me eye wònɔ tetem ɖe ŋunye. Metso kpla fu du to mɔa nu do go.”
Julieta ate ŋu asusui be: ‘Nenema ko ŋutsuviwo le.’
Nu si tae nuŋububu alea maɖe vi o: Ne ame sia ame susui be naneke megblẽ le fuɖenamelaa fe nuwɔna ŋu o la, madzudzɔ ewɔwɔ o.
Te esia boŋ kpɔ: Mègatsɔ efe nuwɔnawo wɔ hatsekaka alo anɔ alɔgbɔnu kom ne ele fu ɖem na wò o. Ke boŋ na wò nuwɔna kple wò moɖoɖo nana amea nanya nu siwo ŋu nàɖe mɔ le kple nu siwo ŋu màɖe mɔ le gbeɖe o.
Nu kae mawɔ?
NUDZƆDZƆ ŊUTƆŊUTƆ 1:
“
Nyemedina be amewo nabui be nye nya me sẽ o. Eya ŋuti ne ŋutsuviwo le fu ɖem nam la, ɖeko megblɔna na wo be woadzudzɔ, gake nyemegbenɛ na wo moveviɖoɖotɔe o. Zi geɖe la, mekoa alɔgbɔnu ne mele nu fom na wo. Esia na wosusunɛ be ɖe mele ahiãmoe ɖom na yewo.”—Tabitha.
Nenye wòe nye Tabitha ɖe, nu kae nàwɔ na ŋutsuvi mawo? Nu ka tae?
Nu kae ate ŋu ana fuɖenamela nasusui boŋ be ɖe nèle ahiãmo ɖom na ye?
NUDZƆDZƆ ŊUTƆŊUTƆ 2:
“
Nu sia dze egɔme esime ŋutsuvi aɖe gblɔ nya vloe aɖe ɖe ŋunye esi míele kame dem le suku. Medo toku wofe nyawo kwasiɖa ʋɛ aɖewo, gake ɖeko nɔnɔmea nɔ gbegblẽm ɖe edzi. Azɔ ŋutsuviawo va nɔa xanye hekplaa asi kɔ nam. Metutua wo ɖa, gake womedzudzɔ o. Mlɔeba wo dometɔ ɖeka ŋlɔ gbegblẽnya aɖe ɖe agbalẽ kakɛ dzi tsɔ nam. Metsɔe na nye nufiala. Wohe to na ŋutsuvia be megava sukua o ŋkeke aɖewo. Mekpɔe be ɖe wòle be mayi nufiala gbɔ xoxo hafi!”—Sabina.
Nu ka tae nèsusu be Sabina va kpɔe be ɖe wòle be yeayi nufiala gbɔ xoxo hafi? Èsusu be efe nyametsotsoa nyoa? Nu ka tae nàɖo eŋu be enyo alo menyo o?
NUDZƆDZƆ ŊUTƆŊUTƆ 3:
“
Ŋutsuvi aɖe te ɖe nɔvinye ŋutsu Greg ŋu le tsilefe. Ŋutsuvia te ɖe Greg ŋu kplikplikpli gblɔ nɛ be, ‘gbugbɔ nu nam.’ Greg gbe, gake ŋutsuvia mebe yeadzo o. Ðe Greg tutu ŋutsuvia ɖa hafi wote ɖa le eŋu.”—Suzanne.
Èsusu be ɖe ŋutsuvia di be yeadɔ Greg gbɔa? Nu ka tae nèsusui be susu ma tae alo menye susu ma tae o?
Èsusu be nu ka tae ŋutsuvi aɖewo metea ŋu foa nu ne wotsɔ gbɔdɔnyawo le fu ɖem na wo o?
Èda asi ɖe ale si Greg kpɔ nya gbɔe la dzia? Nenye wòe ɖe anye ne nu kae nàwɔ?
Xlẽ nu geɖe kpee: Kpɔ “How Can I Protect Myself From Sexual Predators?” (Comment me protéger des prédateurs sexuels ?) le Questions Young People Ask—Answers That Work (Les jeunes s’interrogent — Réponses pratiques), Volume 1 fe ta 32 lia me.


text:
SƆHƐWO BIANA BE
Aleke Mawɔ Aɖu Dzimaɖitsitsi Dzi?
Nu kae nana nètsia dzimaɖi?
Ðe nya siwo gbɔna sɔ kple ale si nèsena le ɖokuiwò me ɣeaɖewoɣia?
“Mebiaa ɖokuinye ɣesiaɣi be: ‘Ke ne . . . ?’ ‘Ke ne míedze ʋufɔku ɖe?’ ‘Ke ne míafe yameʋua ge ɖe?’ Metsia dzimaɖi le nu siwo ŋu ame akpa gãtɔ matsi dzi ɖo boo o la ŋu.”
—Charles.
“Metsia dzodzodzoe ɣeawokatãɣi, ɖeko wòle abe kusie metsɔ le tɔme dem ene. Metsɔ ta fo ati kple kpe, gake gbeɖegbeɖea koe!”
—Anna.
“Ne amewo gblɔ nam be gbɔnye nyo ŋutɔ be megakpɔtɔ le suku dem la, megblɔna na ɖokuinye be, ‘Womenya ale si gbegbe sukudede tim o tae!’”
—Daniel.
“Ewɔna nam ɣesiaɣi be agba kpekpe aɖe le ta nam. Metsia dzodzodzoe ɖe nu si agadzɔ kplɔe ɖo alo nu bubu si wògahiã be mawɔ la ŋu ɣesiaɣi.”
—Laura.
Nyatefenya: Míele ɣeyiɣi siwo Biblia yɔ be “ɣeyiɣi sesẽ siwo me nɔnɔ asesẽ” la me. (2 Timoteo 3:1) Le ema ta sɔhɛwo hã ate ŋu atsi dzimaɖi abe ame tsitsiwo ke ene.
Ðe wògblẽ ɣesiaɣi be woatsi dzimaɖia?
Ŋuɖoɖoae nye, ao. Le nyatefe me la, Biblia gblɔ be esɔ be míatsi dzi ɖe ale si míawɔ adze míafe ame veviwo ŋu la ŋuti.
Eye le go bubu me hã la, dzimaɖitsitsi tea ŋu ʋãa ame wòtsona ɖe dɔ ŋu. Le kpɔɖeŋu me, tsɔe be èle dodokpɔ aɖe wɔ ge le kwasiɖa si gbɔna me. Dzimaɖitsitsi ate ŋu aʋã wò nàsrɔ̃ nu le kwasiɖa sia me
Dzimaɖitsitsi aɖe si nu ate ŋu akpe ɖe ŋuwò nànɔ ŋudzɔ ɖe afɔku ŋu. Sɔhɛ aɖe si ŋkɔe nye Serena gblɔ be: “Àte ŋu atsi dzimaɖi vevie, elabena ènyae be nu si wɔ ge yeyina la menyo o eye ehiã be yeatrɔ ale be yefe dzitsinya magaɖe fu na ye o.
Nyatefenya: Dzimaɖitsitsi ate ŋu aɖe vi na wò
Gake ne dzimaɖitsitsi na be nu madeamedziwo ŋu ko nèbuna ya ɖe?
Kpɔɖeŋu: Richard si xɔ fe 19 la gblɔ be: “Metsia dzodzodzoe ne mebu ale si nɔnɔme madeamedziwo ate ŋu anyra ɖe edzi la ŋu. Menɔa nɔnɔmea ŋu bum ʋuu kaka ɖeko wònana meva tsia dzimaɖi vevie.”
Biblia gblɔ be: “Dzi fatu naa agbe ametia.” (Lododowo 14:30) Le go aɖewo me la, dzimaɖitsitsi ate ŋu ahe lãmesẽkuxiwo ava ame dzi. Lãmesẽkuxi siawo dometɔ aɖewo ate ŋu anye taɖuame, motrɔame, dɔmeɖui kple dzi fe tsotso kabakaba.
Nu kae nàte ŋu awɔ ne edze abe dzimaɖitsitsi le nu gblẽm le ŋuwò ene?
Nu si nàte ŋu awɔ
Bu eŋu kpɔ nenye be wò dzimaɖitsitsia sɔ mahã. “Esɔ be ame natsi dzi ɖe efe dɔwo ŋu ya, gake dzimaɖitsitsi fũu menyo o. Dzimaɖitsitsi ɖoa ŋku nya si amewo gblɔna be, Ðeko dzimaɖitsitsi le abe zikpui si trona le tefe ɖeka la dzi nɔnɔ ene, dzi nam. Ana nàtsi dzodzodzoe gake maɖe vi aɖeke na wò o.”
—Katherine.
Biblia gblɔ be: “Mia dometɔ kae li, si ne ele dzimaɖi tsim la, wòate ŋu atsɔ abɔklugui ɖeka akpe ɖe efe agbenɔfe ŋu?”
—Mateo 6:27.
Nu si nya sia fia: Ne dzimaɖitsitsi mena nèkpɔ ta na wò kuxiwo o la, ke ɖeko wòana wò kuxiwo nado gã ɖe edzi alo eya ŋutɔ hã nazu kuxi na wò.
Tsi dzi ɖe ŋkeke ɖe sia ɖe fe kuxiwo ko ŋu. “Bu nuwo ŋu nyuie. Ðe nu si ŋu nètsi dzi ɖo la aganɔ vevie na wò nenema le etsɔ si gbɔna, ɣleti si gbɔna, fe si gbɔna alo fe atɔ̃ siwo gbɔna mea?”
—Anthony.
Biblia gblɔ be: “Migatsi dzimaɖi gbeɖe le etsɔ si gbɔna ŋu o, elabena etsɔ si gbɔna la kple eya ŋutɔ fe dzimaɖitsitsiwoe. Ŋkeke ɖe sia ɖe fe kuxiwo sɔ gbɔ nɛ.”
—Mateo 6:34.
Nu si nya sia fia: Masɔ be nàtsɔ etsɔ si gbɔna la fe kuxiwo ado agba na ɖokuiwò egbea o; ɖewohĩ nu siawo dometɔ aɖewo kura gɔ̃ hã madzɔ o.
Srɔ̃ ale si nànɔ te ɖe nɔnɔme siwo ŋu màte ŋu awɔ naneke le o la nu. “Nu nyuitɔ si nàte ŋu awɔe nye be nàdzra ɖo ɖe nɔnɔmeawo ŋu do ŋgɔ ale si wòanya wɔe, gake lɔ̃ ɖe edzi be nanewo li siwo ŋu yemate ŋu awɔ naneke le o.”
—Robert.
Biblia gblɔ be: “Dziɖuɖu le duɖimekeke me mele afɔ ɖeablɛ me ɣesiaɣi o, . . . eye dzidzedzekpɔkpɔ mele sidzedze me ɣesiaɣi o, elabena azãgbe kple nuɖiɖeame li na wo katã.”
—Nyagblɔla 9:11.
Nu si nya sia fia: Ɣeaɖewoɣi la, màte ŋu atrɔ nɔnɔme si me nèle la o, gake àte ŋu atrɔ ale si nèbua nɔnɔmea ya.
Da sɔ le ale si nèbua wò nɔnɔmea me. “Meva de dzesii be ele be mabu nɔnɔme bliboa ŋu ke menye be maɖe mɔ nu suesue siwo ku ɖe eŋu la nana matsi dzimaɖi o. Ele be manya nu siwo hiã vevie wu, eye mazã nye ŋusẽ ɖe nu siawo boŋ ŋu.”
—Alexis.
Biblia gblɔ be: ‘Mikpɔ nu siwo le vevie wu la adze sii.’
—Filipitɔwo 1:10.
Nu si nya sia fia: Menɔa bɔbɔe be dzimaɖitsitsi naɖu ame siwo si susu nyui nɔna ku ɖe wofe dzimaɖitsitsiwo ŋu la dzi o.
Ƒo nu tso eŋu na ame aɖe. “Esi mexɔ abe fe wuiɖekɛ ene la, metsia dzi vevie hafi gbɔna tso suku, eye menɔa vɔvɔ̃m le ale si nuwo anɔ le suku le ŋufɔke la ŋu. Papa kple dada ɖoa tom vevie ne mele nye dzimenyawo gblɔm na wo. Dzi dzɔm ŋutɔ be papa kple dada li nam. Mate ŋu aka ɖe wo dzi ahagblɔ nye dzimenyawo na wo faa. Enana menɔa te ɖe ŋkeke si kplɔe ɖo la fe nɔnɔmewo nu.”
—Marilyn.
Biblia gblɔ be: “Nuxaxa le dzi me ɖe wòtea ame fe dzi ɖe anyi, ke nya nyui nana dzi kpɔa dzidzɔ.”
—Lododowo 12:25.
Nu si nya sia fia: Dziwòla alo xɔ̃wò aɖe ate ŋu aɖo aɖaŋu siwo akpe ɖe ŋuwò be wò dzimaɖitsitsiwo dzi naɖe akpɔtɔ la na wò.
Do gbe ɖa. “Ne mekɔ gbe dzi do gbe ɖa eye nye ŋutɔ mele nye gbe sem la, ekpena ɖe ŋunye. Enana meɖea nu si ŋu metsi dzimaɖi ɖo la gblɔna le esi wòanɔ susu me nam tefe. Enana mekpɔnɛ hã be Yehowa lolo wu nye dzimaɖitsitsiwo.”
—Laura.
Biblia gblɔ be: ‘Midro miafe dzimaɖitsitsiwo katã ɖe Mawu dzi, elabena eléa be na mi.’
—1 Petro 5:7.
Nu si nya sia fia: Menye mɔ si dzi nàto akpɔ wò kuxiwo gbɔ koe gbedodoɖa nye o. Enye dzeɖoɖo ŋutɔŋutɔ kple Yehowa Mawu si do ŋugbe be: “Mègatsi dzi o, elabena nyee nye wò Mawu. Mado ŋusẽ wò; makpe ɖe ŋuwò.”
—Yesaya 41:10.


text:
Àdi be yease nyati sia le gbe sia mea, %%?
Internet Dzi Biblia | ŊƆŊLƆ KƆKƆEAWO—XEXE YEYE GƆMEƉEƉE
Àdi be yease nyati sia le gbe sia mea, %%?
-
Dziɖula la fe gãnyenye ade anyigba fe mlɔenu ke (1-6)
-
Ame mamlɛawo anɔ abe zãmu kple dzata ene (7-9)
-
Woakɔ anyigba la ŋu (10-15)
5 “Oo vinyɔnu si dzi futɔwo dze,
Èle ɖokuiwò sim azɔ;
Woɖe to ɖe mí.+
Wotsɔ ati fo tome na Israel fe ʋɔnudrɔ̃la la.+
2 Oo wò, Betlehem Efrata,+
Wò, si le sue akpa be woabu ɖe Yuda fe duwo dome la,
Mewòe ame si anye dziɖula le Israel la ado tso nam,+
Ame si dzɔɣi tso blemablema ke, tso gbe aɖe gbe ʋĩi ke.
3 Eya ta Mawu atsɔ wo ade asi
Va se ɖe esime nyɔnu si le ku lém la nadzi vi.
Eye dziɖula la nɔvi mamlɛawo atrɔ agbɔ va Israel-viwo gbɔ.
4 Atso, eye wòakplɔ wo le Yehowa fe ŋusẽ+
Kple efe Mawu Yehowa fe ŋkɔ fe gãnyenye me.
Eye woanɔ anyi dedie,+
Elabena efe gãnyenye ade anyigba fe mlɔenu ke.+
5 Ahe ŋutifafa vɛ.+
Ne Asiriatɔ la va míafe anyigba dzi, eye wòɖo afɔ míafe mɔ́ sesẽwo me la,+
Míawo hã míadɔ lãkplɔvi adre, ɛ̃, amegã enyi tso amegbetɔviwo dome ɖe eŋu.
6 Woatsɔ yi ɖe Asiria-nyigba la+
Kple Nimrod fe anyigba+ la ŋu le efe agbowo nu.
Eye ne Asiriatɔ+ la va míafe anyigba dzi,
Eye wòɖo afɔ míafe nutoa me la, aɖe mí tso esi me.
7 Yakob fe ame mamlɛawo anɔ dukɔ geɖewo dome,
Abe zãmu tso Yehowa gbɔ
Kple tsidzadza ɖe gbe dzi,
Si mekpɔa ame aɖeke sinu o,
Eye melalaa amegbetɔviwo o la ene.
8 Yakob fe ame mamlɛawo anɔ dukɔwo dome,
Woanɔ ameha geɖewo dome
Abe dzata le gbemelãwo dome ene,
Abe dzatatsui si ne eto alẽhawo dome la,
Wòdzea nu dzi hevuvua nu,
Ke xɔnametɔ aɖeke menɔa anyi o la ene.
9 Woado wò alɔ ɖe dzi ɖe wò ketɔwo ŋu,
Eye woatsrɔ̃ wò futɔwo katã.”
10 Yehowa be: “Gbe ma gbe la,
Matsrɔ̃ wò sɔwo le dowòme, eye magblẽ wò tasiaɖamwo.
11 Matsrɔ̃ duwo le wò anyigba dzi,
Eye magbã wò mɔ́ sesẽwo katã afu anyi.
12 Matɔ te wò dzosasa,
Eye akunyawɔla aɖeke maganɔ mewò o.+
13 Matsrɔ̃ wò legbawo kple wò trɔ̃sɔtiwo le dowòme,
Eye màgade ta agu na wò asinudɔwɔwɔwo azɔ o.+
14 Maho wò Aserawo+ ɖa le dowòme,
Eye matsrɔ̃ wò duwo.
15 Mabia hlɔ̃ dukɔ siwo meɖo tom o la
Le dɔmedzoe kple dziku me.”
Ɖoe Ɖe Amewo
Ɖoe Ɖe Amewo
ŊƆŊLƆ KƆKƆEAWO—XEXE YEYE GƆMEƉEƉE
Mika 5
Eʋegbe
Xlẽ Biblia Le Internet Dzi
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
HADZIDZI 95
Kekeli La Le Kɔkɔm Ðe Edzi
1. Nyagblɔɖila’o di be yewoakpɔ Kristo,
Ame si aɖe fukpekpe ɖa.
Gbɔgbɔ kɔkɔea ɖee fia be Mesia ava,
’Me si dzi ɖeɖekpɔkpɔ ato.
Azɔ ɣeyiɣia de Mesiaa le dzi ɖum,
Míekpɔ esia fe kpeɖodzi.
Enye dzidzɔ gã be míenya nu siawo;
Esiae mawudɔlawo hã di.
(HAXE)
Míafe mɔ dzi va kɔ nyuie fifia,
Míele zɔzɔm kekelia me.
Kpɔ nu si’o ɖem Ma’u le fia mí ɖa!
Efiaa mɔ míaf’afɔɖeɖe.
2. Afetɔ la tia kluvi wɔnutefe,
Ame si naa nuɖuɖu nyui mí.
Kekelia le kɔkɔm ɖe edzi fifia
’Ye wòklẽ ɖe míafe dziwo me.
Fifia míafe mɔ dzi kɔ nyuie, míeli ke.
Míezu kekelivi’o azɔ.
Akpe na Yehowa ɖe nyatefea ta,
Míazɔ efe mɔ la dzi tegbee.
(HAXE)
Míafe mɔ dzi va kɔ nyuie fifia,
Míele zɔzɔm kekelia me.
Kpɔ nu si’o ɖem Ma’u le fia mí ɖa!
Efiaa mɔ míaf’afɔɖeɖe.
(Kpɔ Rom. 8:22; 1 Kor. 2:10; 1 Pet. 1:12 hã.)


text:
Xam Nua (Lao People's Democratic Republic)
The distance between other cities
- Distance Xam Nua - Vientiane
- Distance Xam Nua - Pakxe
- Distance Xam Nua - Savannakhet
- Distance Xam Nua - Louangphabang
- Distance Xam Nua - Muang Phonsavan
- Distance Xam Nua - Phonsavan
- Distance Xam Nua - Thakhek
- Distance Xam Nua - Vangviang
- Distance Xam Nua - Muang Xay
- Distance Xam Nua - Muang Pakxan
- Distance Xam Nua - Ban Houakhoua
- Distance Vientiane - Xam Nua
- Distance Pakxe - Xam Nua
- Distance Savannakhet - Xam Nua
- Distance Louangphabang - Xam Nua
- Distance Muang Phonsavan - Xam Nua
- Distance Phonsavan - Xam Nua
- Distance Thakhek - Xam Nua
- Distance Vangviang - Xam Nua
- Distance Muang Xay - Xam Nua
- Distance Muang Pakxan - Xam Nua
- Distance Ban Houakhoua - Xam Nua


text:
Ðe “Nu Vɔ̃ Adre” Aɖewo Li Siwo Wua Amea?
Ale si Biblia ɖo eŋui
Biblia meyɔ “nu vɔ̃ adre” aɖewo koŋ be wowua ame o. Gake Biblia fia nu be ne ame tsɔ nu vɔ̃ gãwo wɔwɔ ɖo dɔe la, esia ate ŋu awɔe be makpɔ agbe o. Le kpɔɖeŋu me, Biblia fo nu tso nu vɔ̃ gãwo abe gbɔdɔdɔ manɔsenu, trɔ̃subɔsubɔ, gbɔgbɔyɔyɔ, dɔmedzoedodowo, kple ahamumu ene ŋu be wonye “ŋutilã la fe dɔwɔwɔwo.” Eye wògblɔ kpee be: “Ame siwo wɔa nu siawo la, womanyi Mawu Fiaɖufe la dome o.”
Ðe Biblia megblɔ be ‘nu adre nye ŋunyɔ’ na Mawu oa?
Ɛ̃, Biblia gblɔe. Lododowo 6:16 gblɔ be: “Nu adee Yehowa lé fui; ɛ̃, nu adree nye ŋunyɔ nɛ.” Gake menye nu adre siwo woyɔ le Lododowo 6:17-19 la ɖeɖe koe nye nu vɔ̃ siwo nyɔa ŋu na Mawu o. Ke boŋ nu siwo woyɔ le afi ma la nye nu vɔ̃ fe hatsotso vovovo siwo lɔ nu gbegblẽ wɔwɔ fomevi ɖe sia ɖe ɖe eme; abe esiwo kuna ɖe míafe nufofo, nuwɔna, kple nuŋububu ŋu ene. *
Nu kae nyagbɔgblɔ “nu vɔ̃ si wua ame” fia?
Biblia gɔmeɖeɖe aɖewo zã nya sia le 1 Yohanes 5:16. Le kpɔɖeŋu me, The New American Bible ɖe egɔme be: “Nu vɔ̃ aɖe li si wua ame.” Woagate ŋu aɖe nya si gɔme woɖe be ‘nu vɔ̃ si wua ame’ la gɔme be “nu vɔ̃ si kplɔa ame yia ku me.” Vovototo kae le “nu vɔ̃ si kplɔa ame yia ku me” kple “nu vɔ̃ si mekplɔa ame yia ku me o” dome?
Biblia na eme kɔ fãa be nu vɔ̃ ɖe sia ɖe hea ku vɛ. Ke hã, woate ŋu ato Yesu Kristo fe tafevɔsaa dzi aɖe mí tso nu vɔ̃ kple ku si me. (Romatɔwo 5:12; 6:23) Eya ta “nu vɔ̃ si kplɔa ame yia ku me” nye nu vɔ̃ si womate ŋu anɔ te ɖe Kristo fe tafea dzi atsɔ ake ame o. Woate ŋu agblɔ tso ame si ɖoe koŋ tsɔ nu vɔ̃ wɔwɔ ɖo dɔe, eye wogbe be yematrɔ yefe nɔnɔme alo agbenɔnɔ gbeɖe o la ŋu be ele nu vɔ̃ si kplɔa ame yia ku me wɔm. Biblia gagblɔ hã be ne ame wɔ nu vɔ̃ sia fomevi la “womatsɔe akee o.”
^ mm. 3 Menye nu vɔ̃ 15 siwo woyɔ le Galatiatɔwo 5:
^ mm. 5 Lododowo 6:
Srɔ̃ Nu Geɖe Wu
BIBLIA ME BIABIAWO ƑE ŊUÐOÐOWO
Ðe Mawu Akpe Ðe Ŋunye Ne Medo Gbe Ða Nɛa?
Ðe Mawu tsɔa ɖe le míafe kuxiwo me ŋutɔŋutɔa?
YESU—MƆ LA, NYATEƑE LA KPLE AGBE LA
“Wotsɔ Wò Nu Vɔ̃wo Ke Wò”
Aleke Yesu ɖee fia be fomedodo le nu vɔ̃ kple dɔléle dome?


text: 9 Ke hã viviti la manɔ abe tsã esime anyigba la ɖo xaxa me, eye wodo vlo Zebulon-nyigba kple Naftali-nyigba la ene o.+ Gake emegbe ana woade bubu anyigba ma, futamɔ si le Yordan nuto me, si nye dukɔwo fe Galilea, la ŋu.2 Dukɔ si nɔ viviti me zɔm la,Kpɔ kekeli gã aɖe.Eye ame siwo le anyigba si dzi blukɔ do ɖo la,Kekeli klẽ na wo.+3 Èna dukɔ la dzi ɖe edzi;Èna wòkpɔ dzidzɔ gã aɖe.Wokpɔ dzidzɔ le ŋkuwòmeAbe ale si wokpɔa dzidzɔ le nuŋeɣi ene,Abe ale si wotsoa aseye ne wole aboyonu mam ene.4 Elabena èŋe wofe agba fe kɔkuti,Ati si le wofe abɔta kple ame si foa du ɖe wo nu be woawɔ dɔ la fe amefoti,Abe ale si wònɔ le Midian+ ŋɔli ene.5 Afɔkpa ɖe sia ɖe si ʋuʋua anyigba ne wole zɔzɔmKple awu ɖe sia ɖe si fo ʋu blibaa la,Azu dzodonu.6 Elabena wodzi vi na mí,+Wona ŋutsuvi mí;Dziɖuɖu anɔ abɔta nɛ.+Eye woayɔ eŋkɔ be Aɖaŋuɖola Bibi,+ Mawu Ŋusẽtɔ,+ Fofo Mavɔ, Ŋutifafafia.7 Efe dziɖuɖu akeke ta,Eye seɖofe manɔe na ŋutifafa+Le David fe fiazikpui dzi+ kple efe fiaɖufe la me o,Ne wòali kee+ ahalée ɖe teTo nu dzɔdzɔe wɔwɔ+ kple dzɔdzɔenyenye+ dzi,Tso fifia yi mavɔmavɔ me.Aʋakɔwo fe Yehowa fe dzonɔameme awɔ esia ade goe.8 Yehowa gblɔ nya aɖe ɖe Yakob ŋu,Eye wòva fo ɖe Israel dzi.+9 Dukɔwo katã adze sii,—Efrayim kple Samaria nɔlawo adze sii—Ame siwo gblɔ le wofe dada kple dzimesesẽ me be:10 “Anyikpewoe mu dze anyi,Ke kpe fufuwoe míatsɔ atui.+Gbotiwoe wolã,Ke sedertiwoe míatsɔ aɖɔli woe.”11 Yehowa ana Rezin fe ketɔwo natso ɖe eŋu,Eye wòade adã tame na efe futɔwo,12 Siriatɔwo atso ɣedzefe eye Filistitɔwo atso ɣetoɖofe,*+Woake nu aɖu Israel wòavɔ keŋkeŋ.+Esiawo katã megbe hã la, efe dɔmedzoe nu mefa o,Efe alɔ gale dzi kokoko be yeafo wo.+13 Elabena dukɔ la metrɔ ɖe ame si le wo fom la ŋu o;Womedi aʋakɔwo fe Yehowa yome mɔ o.+14 Yehowa atsrɔ̃ ta kple asike,Gbe fẽ kple keti* siaa ɖa le Israel le ŋkeke ɖeka dzi.+15 Dumemetsitsi kple bubumee nye ta la,Eye nyagblɔɖila si fiaa alakpanu lae nye asike+ la.16 Dukɔ sia kplɔlawo kplɔ wo trae,Eye wole ame siwo kplɔm wole la tɔtɔm.17 Esia tae Yehowa makpɔ dzidzɔ ɖe wofe ɖekakpuiwo ŋu o,Eye makpɔ nublanui na wofe tsyɔ̃eviwo kple ahosiwo o,Elabena wo katã wonye xɔsegbelawo kple nu vɔ̃ɖi wɔlawo,+Eye ame sia ame fe nu gblɔa bometsinya.Esiawo katã megbe hã la, efe dɔmedzoe nu mefa o,Efe alɔ gale dzi kokoko be yeafo wo.+18 Elabena vɔ̃ɖinyenye le bibim abe dzo ene,Le ŋùwo kple gbewo fiãm.Abi avekɔewo,Eye dzudzɔ ade dzi kɔtɔɔ.19 Aʋakɔwo fe Yehowa fe dɔmedzoe helĩhelĩNa anyigba la lé dzo,Eye dukɔ la azu nake na dzo la.Ame aɖeke makpɔ nublanui na nɔvia gɔ̃ hã o.20 Woavuvu nu le ɖusime,Ke dɔ aganɔ wo wum kokoko;Woaɖu nu le miame,Ke womaɖi fo o.Wo dometɔ ɖe sia ɖe aɖu eya ŋutɔ fe abɔ fe lã,21 Manase aɖu Efrayim,Eye Efrayim aɖu Manase.Woawɔ ɖeka atso ɖe Yuda ŋu.+Esiawo katã megbe hã la, efe dɔmedzoe nu mefa o,Efe alɔ gale dzi kokoko be yeafo wo.+


text:
‘Ame Ka Tututue Nye Kluvi Nutefewɔla Kple Aɖaŋudzela La?’
‘Ame ka tututue nye kluvi nutefewɔla kple aɖaŋudzela, si efe afetɔ ɖo efe afemesubɔviwo nu?’
1, 2. Ame ka dzi tom Yesu le le mía nyim egbea, eye nu ka tae wòle vevie be míanya ame si kluvi nutefewɔla la nye?
“NƆVIWO, nyati siwo mietana siwo me nyawo sɔna ɖe nye nuhiahiãwo nu, eye wova kaa asinye le ɣeyiɣi si tututu mehiã wo me la, mele xexlẽ me o.” Nya siae nɔvinyɔnu aɖe gblɔ le efe akpedalɛta si wòŋlɔ na nɔvi siwo wɔa dɔ le míafe dɔwɔfegã la me. Èse le ɖokuiwò me alea kpɔa? Mía dometɔ geɖe míesena le mía ɖokui me alea. Ðe wòle be esia nawɔ nuku na mía? Kura o.
2 Gbɔgbɔmenuɖuɖu siwo míexɔna le ɣeyiɣi si sɔ dzi ɖee fia be Yesu, si nye hamea fe Ta, le ŋugbe si wòdo be yeanyi mí la dzi wɔm. Ame kawo dzie wòtona wɔa esia? Esi Yesu nɔ efe anyinɔɣi fe dzesia ŋu nya gblɔm la, egblɔ be yeazã ‘kluvi nutefewɔla kple aɖaŋudzela’ la ‘wòana nuɖuɖu yefe afemesubɔviwo le ɣeyiɣi nyuitɔ dzi.’ * (Mixlẽ Mateo 24:45-47.) Kluvi nutefewɔla ma dzi tomee Yesu le le eyomedzela vavãwo nyim le nuwuɣi sia me. Ele vevie be míanya ame si kluvi nutefewɔla la nye. Míafe gbɔgbɔmelãmesẽ kple fomedodo nyui me nɔnɔ kple Mawu nɔ te ɖe amenyimɔnu sia dzi.
3. Tsã la, nya kawoe míegblɔ le míafe agbalẽwo me tso kluvi nutefewɔla fe kpɔɖeŋua ŋu?
3 Ke aleke wòle be míase Yesu fe kpɔɖeŋu si ku ɖe kluvi nutefewɔlaa ŋu gɔme? Tsã la, míegblɔ le míafe agbalẽwo me be: Le fe 33 M.Ŋ. fe Pentekoste-ŋkekea dzi la, Yesu tsɔ kluvi nutefewɔla la ɖo efe afemetɔwo, alo afemesubɔviwo, nu. Eye tso ɣemaɣi la, kluvi la le tsitre ɖi na Kristotɔ amesiamina siwo katã le anyigba dzi le ɣeyiɣi ɖe sia ɖe me la fe fufofo. Eye be afemesubɔviawoe nye Kristotɔ amesiamina mawo ke abe ame ɖekaɖekawo ene. Eye le fe 1919 me la, Yesu tsɔ kluvi nutefewɔla la ɖo “efe nuwo katã nu”
ƔEKAƔIE KPƆÐEŊUA VA EME?
4-6. Nu ka tae míate ŋu afo nya ta be fe 1914 megbe hafi Yesu fe kpɔɖeŋu si ku ɖe kluvi nutefewɔlaa ŋu te emevava?
4 Nya siwo fo xlã kluvi nutefewɔla kple aɖaŋudzela fe kpɔɖeŋua ɖee fia be nuwuɣi sia mee kpɔɖeŋua te emevava ke menye fe 33 M.Ŋ. fe Pentekoste-ŋkekea dzie o. Mina míakpɔ ale si Ŋɔŋlɔawo kpe ɖe mía ŋu míefo nya ta alea ɖa.
5 Kluvi nutefewɔla fe kpɔɖeŋua nye Yesu fe nyagblɔɖi si ku ɖe efe “anyinɔnɔ kple nuɖoanyi sia fe nuwuɣi la fe dzesi” ŋu fe akpa aɖe. (Mat. 24:3) Nyagblɔɖi si dze le Mateo 24:4-22 fe akpa gbãtɔ va eme zi eve
6 Tso nya siwo le Mateo 24:29 me dzi yina la, nu siwo adzɔ le míafe ŋkekea me ŋu koŋ Yesu fo nu tsoe. (Mixlẽ Mateo 24:30, 42, 44.) Esi wònɔ nu fom tso nu siwo adzɔ le xaxa gã la me ŋu la, egblɔ be “woakpɔ Amegbetɔvi la le dzifolilikpowo dzi gbɔna.” Eyome egblɔ na ame siwo anɔ agbe le nuwuɣia me la be woanɔ ŋudzɔ esi wògblɔ be, “Mienya ŋkeke si dzi miafe Afetɔ la ava o”; egblɔ kpee be: “Amegbetɔvi la gbɔna le gafofo si miesusu be eya dzie wòava o la dzi.” * Esi Yesu nɔ nu fom tso nu siwo adzɔ le ŋkeke mamlɛawo me ŋue wògblɔ kluvi nutefewɔla fe kpɔɖeŋua. Eya ta míate ŋu afo nya ta be esi ŋkeke mamlɛawo dze egɔme le fe 1914 me megbe ko hafi nya siwo Yesu gblɔ tso kluvi nutefewɔla ma ŋu la te emevava. Gɔmesese le eŋu nenema. Nu ka ta?
7. Esi nuŋeɣia dze egɔme la, biabia vevi kae fɔ ɖe te, eye nu ka tae?
7 De ŋugble le nyabiase sia ŋu vie kpɔ: ‘Ame ka tututue nye kluvi nutefewɔla kple aɖaŋudzela la?’ Le fe alafa gbãtɔ me la, susu aɖeke meli si tae woabia nya ma o. Abe ale si míekpɔe le nyati si do ŋgɔ me ene la, apostoloawo wɔ nukunuwo eye wote ŋu na nukununana siawo ame bubuwo gɔ̃ hã tsɔ ɖo kpe edzi be yewo zãm Mawu le. (Dɔw. 5:12) Eya ta ɖe wòagahiã be ame aɖe nabia be ame ka tututue Kristo ɖo be wòaxɔ ŋgɔ mahã? Gake le fe 1914 me la, nɔnɔmeawo trɔ kura. Nuŋeɣia dze egɔme le fe ma me. Ɣeyiɣia de azɔ be woaho gbe wuwluiawo ahaɖe wo ɖe vovo tso luawo gbɔ. (Mat. 13:36-43) Esi nuŋeɣia dze egɔme la, alakpa Kristotɔ geɖewo nɔ gbɔgblɔm be Yesu yomedzela vavãwoe yewonye. Eya ta biabia vevi aɖe fɔ ɖe te: Aleke woawɔ ade dzesi luawo, si nye Kristotɔ amesiaminawo? Kluvi nutefewɔla fe kpɔɖeŋua ana ŋuɖoɖoa. Kristo yomedzela amesiaminawoe anye ame siwo ɖua gbɔgbɔmenuɖuɖu nyuie wòsua wo.
AME KAE NYE KLUVI NUTEƑEWƆLA KPLE AÐAŊUDZELA LA?
8. Nu ka tae wòsɔ be kluvi nutefewɔla la natso Kristotɔ amesiaminawo dome?
8 Ele be kluvi nutefewɔla la natso Kristotɔ amesiamina siwo le anyigba dzi la dome. Woyɔ amesiamina siawo be “nunɔla siwo nye fiawo,” eye wode dɔ asi na wo be ‘woaɖe gbefã ame si yɔ wo tso viviti me va efe kekeli wɔnukua me la fe nɔnɔme nyuiwo.’ (1 Pet. 2:9) Eya ta esɔ be “nunɔla siwo nye fiawo” la me tɔwo nanye ame siwo afia nyatefea wofe haxɔsetɔwo.
9. Amesiamina siwo le anyigba dzi la katãe fo fu wɔ kluvi nutefewɔla la? Ðe eme.
9 Amesiamina siwo le anyigba dzi la katãe fo fu wɔ kluvi nutefewɔla la? Ao. Menye amesiaminawo katãe kpɔa gome le gbɔgbɔmenuɖuɖunana haxɔsetɔwo me le xexe bliboa me o. Lu fe ha la me tɔ amesiamina aɖewo tea ŋu nyea subɔsubɔdɔwɔlawo alo hamemetsitsiwo le hame si me wole me. Woɖea gbefã tso afe me yi afe me hefiaa nu le wofe hamea me, eye wowɔna ɖe mɔfiame siwo tso míafe dɔwɔfegã la dzi. Gake womekpɔa gome le gbɔgbɔmenuɖuɖunana nɔviwo fe habɔbɔ si le xexea me godoo la me o. Azɔ hã, amesiaminawo dometɔ aɖewo nye nɔvinyɔnu bɔbɔɖokui siwo matee kpɔ gbeɖe be yewoanye nufialawo le hamea me o.
10. Ame kae nye kluvi nutefewɔla kple aɖaŋudzela la?
10 Ekema ame kae nye kluvi nutefewɔla kple aɖaŋudzela la? Abe ale si ko Yesu to ame ʋɛwo dzi nyi ame geɖewoe ene la, nɔviŋutsu amesiaminawo fe fufofo sue si kpɔa gome le asitɔtrɔ le gbɔgbɔmenuɖuɖu ŋu kple emama me tẽe le Kristo fe anyinɔɣia ye nye kluvi si zãm wòle egbea. Le ŋkeke mamlɛawo katã me la, nɔviŋutsu amesiamina siwo fo fu nye kluvi nutefewɔla la le subɔsubɔm ɖekae le míafe dɔwɔfegã la. Yehowa Ðasefowo fe Dɔdzikpɔha lae nye kluvi la. Gake mina míade dzesii be nya “kluvi” si Yesu zã le kpɔɖeŋua me la nye ŋkɔnya xexlẽnuɖekɛtɔ, si fia be enye kluvi fe ha ɖeka. Eya ta Dɔdzikpɔha la me tɔwo wɔa wofe nyametsotsowo ɣesiaɣi abe fufofo ene.
AME KAWOE NYE AƑEMESUBƆVIAWO?
11, 12. (a) Nu ka kple nu ka nue woɖo kluvi nutefewɔla kple aɖaŋudzela lae? (b) Ɣekaɣie Yesu ɖo kluvi nutefewɔlaa efe afemesubɔviwo nu, eye ame kawoe wòtia?
11 Ele be míade dzesii be le Yesu fe kpɔɖeŋua me la, woɖo kluvi nutefewɔla kple aɖaŋudzela la nuwo nu zi eve. Gbã, woɖoe afemesubɔviwo nu; evelia, woɖoe efe afetɔ fe nuwo katã nu. Esi wònye be nuwuɣi sia me koe kpɔɖeŋua ava eme le ta la, kluvi la ɖoɖo nuwo nu zi evea siaa hã ava eme ne Yesu fe anyinɔnɔ le fiaɖufeŋusẽ me dze egɔme le fe 1914 me megbe.
12 Ɣekaɣie Yesu ɖo kluvi nutefewɔla la efe afemesubɔviwo nu? Be míakpɔ ŋuɖoɖoa la, ele be míatrɔ ayi megbe le fe 1914 me, si nye nuŋeɣia fe gɔmedzedze. Abe ale si míesrɔ̃e ene la, fufofo geɖewo nɔ gbɔgblɔm ɣemaɣi be Kristotɔwoe yewonye. Ƒufofoawo dometɔ ka mee Yesu atia kluvi nutefewɔla la tsoe ahaɖoe nuwo nu? Woɖo biabia ma ŋu esi eya kple Fofoa wova lé ŋku ɖe gbedoxɔa, si nye gbɔgbɔmeɖoɖo si wowɔ na tadedeagu, ŋu tso fe 1914 me va se ɖe fe 1919 fe gɔmedzedze. * (Mal. 3:1) Wokpɔ ŋudzedze ɖe Biblia Nusrɔ̃vi wɔnutefewo fe fufofo sue siwo ɖee fia be yewofe dzi ku ɖe Yehowa kple efe Nyaa ŋu la ŋu. Ele eme be ehiã be woakɔ wo ŋu ya, gake wobɔbɔ wo ɖokuiwo le dodokpɔ kple wo ŋu kɔkɔ fe ɣeyiɣi mawo me hewɔ tɔtrɔwo. (Mal. 3:2-4) Biblia Nusrɔ̃vi wɔnutefe mawoe nye Kristotɔ vavã siwo luawo tsi tre ɖi na. Le fe 1919 me esime dzo gaɖo wo me ɖe gbefãɖeɖedɔa ŋu la, Yesu tia nɔviŋutsu amesiamina siwo dze le wo dome be woanye kluvi nutefewɔla kple aɖaŋudzela la, eye wòɖo wo efe afemesubɔviwo nu.
13. Ame kawo hãe le afemesubɔviawo dome, eye nu ka tae?
13 Ke ame kawoe nye afemesubɔviawo? Kpuie ko la, woawoe nye ame siwo nyim wole. Le ŋkeke mamlɛawo fe gɔmedzedzea la, afemesubɔviawo katã nye amesiaminawo. Emegbe la, alẽ bubuawo fe ameha gã la me tɔwo hã va zu afemesubɔviwo. Fifia “alẽha ɖeka” si le Kristo fe kpɔkplɔ te la me tɔ akpa gãtɔ nye alẽ bubuawo. (Yoh. 10:16) Gbɔgbɔmenuɖuɖu si kluvi nutefewɔla la nana le enaɣi la ɖea vi na fufofo evea siaa. Ke ɖe Dɔdzikpɔha la me tɔ siwo fo fu wɔ kluvi nutefewɔla kple aɖaŋudzela egbea hã nye afemesubɔviwoa? Ɛ̃, elabena ehiã be woanyi nɔviŋutsu mawo hã le gbɔgbɔ me. Eya ta wolɔ̃ ɖe edzi ɖokuibɔbɔtɔe be, abe ame ɖekaɖekawo ene la, yewo hã yewonye afemesubɔviwo, abe Yesu yomedzela vavã mamlɛawo ke ene.
14. (a) Agbanɔamedzi kae wode kluvi nutefewɔla la si, eye nu kawoe esia lɔ ɖe eme? (b) Nuxlɔ̃ame kae Yesu na kluvi nutefewɔla kple aɖaŋudzela la? (Kpɔ aɖaka si nye, “Ne Kluvi Vɔ̃ɖi La . . .”)
14 Yesu de dɔ gã aɖe asi na kluvi nutefewɔla kple aɖaŋudzelaa. Le Biblia ŋlɔɣi la, kluvi si dzi woka ɖo, alo afedzikpɔla, kpɔa efe afetɔ fe nuwo dzi. (Luka 12:42) Nenema kee wotsɔ afemesubɔviwo alo xɔsetɔwo dzi kpɔkpɔ de kluvi nutefewɔla kple aɖaŋudzela la si. Dɔdeasi sia fe akpa aɖee nye ga, nunɔamesiwo, gbefãɖeɖedɔa, takpekpe suewo kple gãwo ŋuti ɖoɖowo dzi kpɔkpɔ. Biblia-srɔ̃gbalẽ siwo míezãna le gbefãɖeɖedɔa kple ɖokuisinusɔsrɔ̃ kpakple hamea fe nusɔsrɔ̃wo me la hã dzi kpɔkpɔ kpe ɖe eŋu. Gbɔgbɔmenuɖuɖu siwo katã kluvi fe ha la nana nue afemesubɔviawo nɔa agbe ɖo.
ƔEKAƔIE WOATSƆE AÐO AƑETƆ LA ƑE NUWO KATÃ NU?
15, 16. Ɣekaɣie Yesu aɖo kluvi nutefewɔla la efe nuwo katã nu?
15 Ɣekaɣie Yesu aɖo kluvia nuwo nu zi evelia, si nye ɖe “efe nuwo katã nu”? Yesu gblɔ be: “Dzidzɔtɔe kluvi ma anye ne efe afetɔ trɔ gbɔ va kpɔe be ele ewɔm nenema! Vavã mele egblɔm na mi be: Atsɔe aɖo efe nuwo katã nu.” (Mat. 24:46, 47) De dzesii be ne Yesu trɔ gbɔ va kpɔ kluvi la be “ele ewɔm nenema,” si fia be ele gbɔgbɔmenuɖuɖu nam afea me tɔwo nutefewɔwɔtɔe ko hafi wòaɖoe nuwo nu zi evelia. Eya ta dometsotso aɖe anɔ kluvia ɖoɖo nuwo nu zi gbãtɔ kple zi evelia dome. Be míase ale si Yesu aɖo kluvia efe nuwo katã nu kple ɣeyiɣi si me wòawɔe gɔme la, ele be míanya nu eve siawo: ɣeyiɣi si wòatrɔ agbɔ kple nu siwo efe nuawo lɔ ɖe eme.
16 Ɣekaɣie Yesu atrɔ gbɔ? Míekpɔ ŋuɖoɖoa le kpukpui siwo do ŋgɔ na nya sia me. Ðo ŋku edzi be le kpukpui mawo me la, Yesu fe ‘vava’ la ku ɖe ɣeyiɣi si me wòava drɔ̃ ʋɔnu ahatsrɔ̃ ame vɔ̃ɖiwo le nuɖoanyi sia fe nuwuwu la ŋu. * (Mat. 24:30, 42, 44) Eya ta Yesu fe ‘tɔtrɔ gbɔ’ alo ‘vava’ si ŋu wofo nu tsoe le kluvi nutefewɔla fe kpɔɖeŋua me la hã ava eme le xaxa gã la me.
17. Nu kawoe Yesu fe nuwo katã lɔ ɖe eme?
17 Nu kawoe Yesu fe “nuwo katã” lɔ ɖe eme? Yesu mezã nya aɖeke si ɖee fia be anyigbadzinuwo ko ŋue nyagbɔgblɔ “nuwo katã” ku ɖo o. Le nyatefe me la, elɔ nu siwo le dzifo hã ɖe eme. Yesu gblɔ be: “Wotsɔ ŋusẽ katã nam le dzifo kple anyigba dzi.” (Mat. 28:18; Ef. 1:20-23) Mesia Fiaɖufe si wotsɔ nɛ tso fe 1914 me la kpe ɖe efe nuwo ŋu fifia, eye ana eyomedzela amesiaminawo hã nakpɔ gome le eme kplii.
18. Nu ka tae wòanye dzidzɔ na Yesu be yeaɖo kluvi la yefe nuwo katã nu?
18 Ke aleke míafo nya tae azɔ? Ne Yesu va be yeatsrɔ̃ ame vɔ̃ɖiwo le xaxa gã la me la, akpɔe be kluvi nutefewɔlaa le gbɔgbɔmenuɖuɖu nam efe afemesubɔviwo le ɣeyiɣi nyuitɔ dzi nutefewɔwɔtɔe. Anye dzidzɔ na Yesu ɣemaɣi be yeaɖoe nuwo nu zi evelia, si nye ɖe yefe nuwo katã nu. Esia ava eme na ame siwo fo fu nye kluvi nutefewɔla la ne woxɔ wofe dzifofetua hezu Kristo fe hatidziɖulawo.
19. Ðe kluvi nutefewɔla la axɔ tefeɖoɖo si lolo wu amesiamina mamlɛawo tɔ le dzifoa? Ðe eme.
19 Ðe kluvi nutefewɔla la axɔ tefeɖoɖo si lolo wu amesiamina mamlɛawo tɔ le dzifoa? Ao. Ame bubuwo ate ŋu ava kpɔ gome le tefeɖoɖo si ŋugbe wodo na fufofo sue aɖe la me mlɔeba. Le kpɔɖeŋu me, bu nya si Yesu gblɔ na efe apostolo wɔnutefe 11-awo le zã si do ŋgɔ na efe ku me la ŋu kpɔ. (Mixlẽ Luka 22:28-30.) Yesu do ŋugbe na fufofo sue ma be fetu nyui aɖe le wo lalam ɖe wofe nutefewɔwɔ ta. Woaɖu fia kplii le dzifofiaɖufea me. Gake fe geɖe megbe la, egblɔ be ame 144,000 la katãe anɔ fiazikpuiwo dzi ahaɖu fia kpli ye. (Nyaɖ. 1:1; 3:21) Nenema kee abe ale si wòdze le Mateo 24:47 ene la, edo ŋugbe be yeaɖo ŋutsuwo fe fufofo sue aɖe
20. Nu ka tae Yesu ɖo kluvi nutefewɔla la, eye nu kae nèɖo kplikpaa be yeawɔ?
20 Yesu to kluvi nutefewɔla kple aɖaŋudzela la dzi le ame geɖewo nyim egbea abe ale si ko wòto ame ʋɛwo dzi nyi ame geɖewo le fe alafa gbãtɔ me ene. Yesu ɖo kluvi nutefewɔlaa be yeatsɔ akpɔ egbɔ be ye yomedzela vavãwo—woɖanye amesiaminawo loo alo alẽ bubuawo o—nanɔ gbɔgbɔmenuɖuɖu xɔm ɖe ɣeyiɣi dzi le ŋkeke mamlɛawo katã me. Eya ta mina míaɖoe kplikpaa aɖe ŋudzedzekpɔkpɔ afia to asikpekpe ɖe amesiamina siawo siwo nye kluvi nutefewɔla kple aɖaŋudzela fe ha la ŋu nutefewɔwɔtɔe me.
^ mm. 2 Memama 2: Ɣeaɖeɣi do ŋgɔ la, Yesu gblɔ kpɔɖeŋu sia tɔgbi si me wòyɔ “kluvi” la le be “afedzikpɔla” eye wòyɔ “afemesubɔviwo” be “subɔviwo fe ha.”—Luka 12:42-44.
^ mm. 6 Memama 6: Kristo fe ‘vava’ (Helagbe me nya, er′kho·mai) to vovo na efe “anyinɔnɔ” (pa·rou·si′a). Efe anyinɔɣi si ŋku makpɔ o la ado ŋgɔ na efe vava be wòatsrɔ̃ ame vɔ̃ɖiwo.
^ mm. 12 Memama 12: Kpɔ nyati si nye “Kpɔ Ða! Meli Kpli Mi Ŋkekeawo Katã,” le magazine sia fe axa 10-12, memama 5-8.
^ mm. 16 Memama 16: Kpɔ nyati si nye “Gblɔe Na Mí, Ɣekaɣie Nu Siawo Adzɔ?” le magazine sia fe axa 7-8, memama 14-18.


text:
SƆHƐWO BIANA BE
Aleke Mawɔ Be Dzinyelawo Naganɔ Ŋku Kem Ðe Nye Nuwo Me Fũu Akpa O
Nu ka tae dzilawo kea ŋku ɖe wo viwo fe nuwo me?
Nu si nàte ŋu awɔ
Nya siwo hawòtiwo gblɔ
Nu ka tae dzilawo kea ŋku ɖe wo viwo fe nuwo me?
Dziwòlawo be ɖeko yewotsɔ ɖe le eme nawò. Gake wò ya, ekpɔnɛ be wole ŋku kem ɖe yefe nuwɔnawo me fũu akpa. Le kpɔɖeŋu me:
Ƒewuivi aɖe si ŋkɔe nye Erin gblɔ be: “Tɔnye tsɔa nye asitelefon hebiana be mana ye nye mɔʋunya, eye wòxlẽa nye text message siwo le edzi la. Ne mebe maɖe ɖokuinye nu la, esusuna be ɖe mele nane ɣlam ɖe ye.”
Denise si nye nyɔnuvi aɖe si le efe 20-awo fe gɔmedzedze lɔfo ɖo ŋku edzi be ye dada nɔa ame siwo fo ka na yewo la fe ŋkɔwo me tsam. “Ekpɔa kafodzesi ɖe sia ɖe eye wòdina be yeanya ame siwo tɔ wonye kple nu si ŋu míeɖo dze tsoe.”
Sɔhɛ aɖe si ŋkɔe nye Kayla gblɔ be ye nɔ xlẽ agbalẽvi siwo me yeŋlɔa yefe nya ɣaɣla aɖewo ɖo la dometɔ ɖeka. “Meŋlɔ ale si mese le ɖokuinye me tso nanewo ŋu la ɖe eme
—wo dometɔ aɖewo ku ɖe nɔnye ŋutɔ gɔ̃ hã ŋu! Esia na medzudzɔ nye nya ɣaɣlawo ŋɔŋlɔ ɖe agbalẽ me.”
Nya vevitɔ: Dziwòlawo fe agbanɔamedzie wònye be woana nànɔ dedie, eye màte ŋu agblɔ afi si woatsɔ agbanɔamedzi sia ase ɖo la na wo o. Ðe wòdzena na wò be wogawɔnɛ wògbɔa eme ɣeaɖewoɣia? Ate ŋu awɔ na wò nenema. Gake nanewo li nàte ŋu awɔ si awɔe be mànɔ sesẽm le ɖokuiwò me be wole ŋku kem ɖe yefe nuwo me akpa o.
Nu si nàte ŋu awɔ
Mèganɔ wò nuwɔnawo ɣlãm o. Biblia de dzi fo na mí be “míaɖi anukware le nuwo katã me.” (Hebritɔwo 13:18) Dze agbagba dziwòlawo nakpɔe le ŋuwò nenema. Ne èɖia anukware na wo heʋua go wò nuwɔnawo na wo la, womaganɔ ŋku kem ɖe wò nuwɔnawo me fũu akpa o.
Bu nya sia ŋu: Aleke gbegbee wò nuwɔnawo wɔe be dziwòlawo ka ɖe dziwòe? Ðe nègbɔna vaa afe me ɖe game si woɖo na wò la dzia? ɖe nèɣlaa ame siwo xɔ̃wòwo nyea? ɖe nèwɔa nu le bebemea?
“Nyemeɣlaa nye nuwɔnawo ɖe dzinyelawo o. Megblɔa nu siwo le edzi yim le nye agbe me la na wo. Megblɔa nu sia nu si wodi be yewoanya la na wo, eye esia wɔe be wokana ɖe dzinye eye womekea ŋku ɖe nye nuwɔnawo me akpa o.”
—Delia.
Gbɔ dzi ɖi. Biblia gblɔ be: “Minɔ mia ɖokui me dzrom kpɔ ne mianya ame siwo fomevi mienye.” (2 Korintotɔwo 13:5) Axɔ ɣeyiɣi hafi wò nuwɔnawo nana dziwòlawo naka ɖe dziwò, gake nu nyuiwo dona tsoa eme godoo.
Bu nya sia ŋu: Dziwòlawo hã nye sɔhɛwo kpɔ. Ŋusẽ kae nèsusu be ema akpɔ ɖe ale si woatsɔ ɖe le eme na wò dzi?
“Ewɔna nam be dzilawo ɖoa ŋku vodada siwo wowɔ esime wonye sɔhɛwo la dzi, eye womedina be yewo vi fewuiviwo nawɔ vodada mawo ke o.”
—Daniel.
Se veve ɖe ame nu. Dze agbagba nàbu nuwo ŋu abe ale si dziwòlawo bunɛ ene. Biblia gblɔ be srɔ̃nyɔnu zazɛ̃ ‘léa ŋku ɖe efe afemetɔwo fe nuwɔnawo ŋu nyuie’ eye wògblɔ tso vifofo nyui hã ŋu be ehea viawo le “Yehowa fe amehehe kple nuxɔxlɔ̃ me.” (Lododowo 31:27; Efesotɔwo 6:4) Mɔ kpui aɖeke meli si dzi woato awɔ esia o: ehiã be dziwòlawo nade nu wò nyawo me.
Bu nya sia ŋu: Ne dzilae nènye
“Ne ènye sɔhɛ la, awɔ na wò be ye dzilawo le ŋku kem ɖe yefe nuwo me fũu akpa. Gake fifia si metsi vie la, meva se nu si tae wòle be dzilawo nawɔe nenema ɖo la gɔme. Esi wolɔ̃ wò tae.”
—James.


text:
Aleke Mawɔ Aɖe Susu Ða Le Gbɔdɔnyawo Dzi?
Nu si nàte ŋu awɔ
Tia ame siwo nàdze xɔlɔ̃e nunya me. Ne xɔ̃wòwo kple sukuxɔmehatiwo te dzeɖoɖo tso gbɔdɔnyawo ŋu eye wò hã nède nu eme la, asesẽ be naɖe wò susu ɖa le gbɔdɔnyawo dzi. Zi geɖe la, àte ŋu ato mɔ aɖe dzi aɖe ɖokuiwò ɖa le wo dome evɔ mana woabui be èle ɖokuiwò bum ame dzɔdzɔe akpa si ana woako wò o.
Tsri modzakaɖeɖe siwo me gbɔdɔnyawo dze le. Ðe wotrɔ asi le modzakaɖeɖe siwo li egbea la fe akpa gãtɔ ŋu be woanyɔ gbɔdɔdɔ fe dzodzro ɖe ame me. Aɖaŋu kae Biblia ɖo? ‘
Mina míakɔ mía ɖokui ŋu tso ŋutilã kple gbɔgbɔ fe ɖifofo sia ɖifofo me le mawuvɔvɔ̃ me.’ (2 Korintotɔwo 7:1) Tsri modzakaɖeɖe siwo nyɔa gbɔdɔdɔ fe dzodzro ɖe ame me la keŋkeŋ.
Ðo ŋku nya sia dzi: Menye nu gbegblẽe gbɔdɔdɔ fe dzodzro nye le eɖokui si o. Le nyatefe me la, Mawu wɔ ŋutsu kple nyɔnu be wofe nu nalé dzi na wo nɔewo, eye naneke megblẽ le gbɔdɔdɔ ŋu le ame siwo ɖe wo nɔewo dome o. Eya ta ne gbɔdɔdɔ fe dzodzro nyɔ ɖe mewò vevie la, mègasusui be ame vɔ̃ɖie yenye alo be yemate ŋu anɔ agbe dzadzɛ gbeɖe o.
Nya vevitɔ: Àte ŋu atia nu si ŋuti nàdi be yefe susu nanɔ. Àte ŋu anɔ dzadzɛ le susu kple agbenɔnɔ siaa me ne wò ŋutɔ nètiae be yeawɔe!


text:
ŊUTINYA 12
Amegbetɔwo Tu Mɔ́ Kɔkɔ Aɖe
ƑE GEÐEWO va yi. Noa fe viŋutsuwo va dzi vi geɖewo. Eye wo viwo hã tsi hedzi vi geɖewo. Etefe medidi o amewo va sɔ gbɔ ɖe anyigba la dzi fũ.
Amesiawo dometɔ ɖeka nye Noa fe tɔgbuiyɔvi, si ŋkɔe nye Nimrod. Enye ame vɔ̃ɖi aɖe, si da ade hewu lãwo kple amegbetɔwo siaa. Nimrod ɖo fia eɖokui hã be yeaɖu ame bubuwo dzi. Nimrod fe nu menyo Mawu ŋu o.
Amesiwo katã nɔ anyi ɣemaɣi la gblɔ gbegbɔgblɔ ɖeka. Nimrod di be yeafo wo katã nu fu ɖeka be yeate ŋu aɖu wo dzi. Eyata ènya nusi wòwɔa? Egblɔ na ameawo be yewoatso du gã aɖe, eye mɔ̃ kɔkɔ aɖe nanɔ eme. Woawoe ma le kpewo mèm le nɔnɔmetata la me.
Yehowa Mawu mekpɔ ŋudzedze ɖe xɔtutu sia ŋuti o. Mawu di be ameawo naʋu adzo ahakaka ɖe anyigba blibo la katã dzi. Gake amewo gblɔ bena: ‘Miva afii! Mina míatso du, eye míatu mɔ̃ kɔkɔ aɖe, si tame natɔ dzifo. Ekema míaxɔ ŋkɔ!’ Ameawo di bubu na wo ɖokui, ke menye na Mawu o.
Eyata Mawu na ameawo dzudzɔ mɔ̃ la tutu. Ènya alesi wòwɔea? Eyae nye be, zi ɖeka kasia ena ameawo gblɔ gbegbɔgblɔ vovovowo, meganye ɖeka o. Xɔa tulawo megase wo nɔewo fe gbe gɔme azɔ o. Esia tae wova yɔ wofe du la be Babel, alo Babilon, si gɔmee nye “Tɔtɔ.”
Ameawo te dzodzo le Babel. Amewo fe fufofo, si gblɔna gbegbɔgblɔ ɖeka tɔgbi la dzo yi ɖanɔ tefe ɖeka le anyigba la fe akpa bubuwo.


text:
ENUKPLAKPLA 8
Nyi yí taɖo Mawu ɖe mɔ efunkpekpe koɖo enuvwin liɔ?
1. Lé nuvɔn je gɔnmɛ doɔ?
Nuvɔn je gɔnmɛ le nyigban ji hwecinu yí Satana kan ŋsu ŋkɔtɔ. Le gɔnmɛjeje mɛɔ, Satana nyi Mawudɔla blebu maɖoafɛn, vɔ “[dénɔ nyɔnɔnwi lɔ mɛ]” keke sɔyi o. (Ӡan 8:44) Éji mɔ woasɔ sɛnsɛn ci yí ɖo anyi Mawu ɖekɛ kpaŋ tɔ na ye. Eyi dɔ yí ekan ŋsu nɔ nyɔnu ŋkɔtɔ, Ɛva. Satana gble to nɔ Ɛva yí egbe tonusese nɔ Mawu keŋ yí ɖoto yi. Adamu bɔdo Ɛva nu le etomaɖomaɖo Mawu mɛ. Adamu nuwana cɛ yí kplɔ mì do efunkpekpe koɖo eku mɛ.—Hlɛn Gɔnmɛjeje 3:1-6, 19.
Satana gufɔnfɔn do Mawu cɛkpakpa nu je gɔnmɛ hwecinu yí eble Ɛva yí egbe tonusese nɔ Mawu. Amɛ akpa sugbɔtɔ le nyigban ji wa ɖeka koɖo Satana keŋ yí gbe Mawu cɛkpakpa. Le kleŋ mɛɔ, Satana vanyi “xexe lɔ fyɔ.”—Hlɛn Ӡan 16:11; 1 Ӡan 5:19.
2. Afɛn le Mawu nuwawawo nua?
Afɛn ɖekpokpui dele Mawu nuwawawo nu o. Mawudɔla koɖo agbetɔ ciwo Mawu wa atɛnŋ aɖo to yi nywiɖe dru. (2 Ese Wema 32:4, 5) Mawu wa mì koɖo amɛɖekishinɔnɔblɔɖe mɔ mìwo ŋtɔwo le sɔ gbeta awa enunywi abi enuvɔn. Amɛɖekishinɔnɔblɔɖe lɔ na mɔnukpɔkpɔ mì nɔ mìadasɛ mɔ mìlɔn Mawu.—Hlɛn Ӡaki 1:13-15; 1 Ӡan 5:3.
3. Nyi yí taɖo Mawu ɖe mɔ yí efunkpekpe li va ɖo egbɛɔ?
Yehowa ɖe mɔ egufɔnfɔn do yicɛkpakpa nu li nɔ hwenu hwɛɖeka. Nyi yí taɖoɔ? Asɔ dasɛ mɔ acɛkpakpa ɖekpokpui, to akpo nɔ yetɔ datɛnŋ ahɛn nyɔna vɛ nɔ agbetɔwo gbeɖe o. (Ŋununyatɔ 7:29; 8:9, NWT) Le exwe 6 000 nɔ agbetɔwo xo goduɔ, ɖoŋci lɔ ze petii. Agbetɔwo cɛkpakpawo detɛnŋ gu ahwawawa, enumajɔmajɔ wawa, abi edɔ̀ o.—Hlɛn Ӡeremi 10:23, NWT; Rɔmatɔwo 9:17.
To vo nɔ agbetɔwo cɛkpakpawoɔ, Mawu cɛkpakpa hɛnkɔ nyɔna sugbɔ va nɔ yimɛwo. (Ezai 48:17, 18, NWT) Dajinjin o, Mawu agu agbetɔwo cɛkpakpawo pleŋ. Amɛ ciwo yí lɔn mɔ Mawu le kplɔ yewo ɖekɛ kpaŋ yí anɔ nyigban lɔ ji. —Ezai 11:9, NWT.—Hlɛn Daniɛli 2:44.
4. Emɔnukpɔkpɔ ci yí jigbɔnɖɛ Mawu tɔ hun ɖɛ nɔ mìɔ?
Satana nu mɔ nyɔna ci wokpɔkpɔ ɖekɛ yí dɔ amɛwo le Mawu sɛnkɔ. Àji mɔ yeana woanya mɔ ŋsu teŋ yɔa? Asun ji dru! Jigbɔnɖɛ Mawu tɔ na emɔ mì pleŋ nɔ mìadasɛ mɔ, Mawu abi agbetɔ yí akpacɛ do mì ji. Agbenɔnɔ mìwo tɔ yí adasɛ mɛci mìsɔ.—Hlɛn Job 1:8-12; Elododo Wema 27:11.
5. Lé mìawɛ adasɛ mɔ Mawu yí nyi mìwo kplɔtɔɔ?
Mìatɛnŋ adasɛ mɔ Mawu yí nyi mìwo kplɔtɔ nɔ mìji sɛnsɛn adodwitɔ lɔ, keŋ yí wanɔ do yise ciwo wocu do Bibla, Mawu Nyɔ ji. (Ӡan 4:23) Mìatɛnŋ agbe Satana cɛkpakpa nɔ mìgbe politiki koɖo ahwawawa shigbe le Yesu wɛ han nɛ.—Hlɛn Ӡan 17:14.
Satana zankɔ yiŋsɛn do agbetɔwo ji nɔ woakpɔ mɔ agbe gblegble nɔnɔ koɖo tamɛsɛnsɛn nuwanawo nyɔ. Nɔ mìdewakɔ enu ŋtɔwoɔ, mìwo xlɔwo koɖo mìwo xomumɛtɔwo atɛnŋ ako mì alo atrɔkpe mì. (1 Piɛ 4:3, 4) Eӡan mɔ mìasɔ gbeta ɖeka. Mìawa ɖeka koɖo mɛciwo yí lɔn Mawua? Mìalɔn awa do yise ciwo mɛ nunya koɖo lɔnlɔn le jia? Nɔ mìwa ahan ɔ, mìadasɛ mɔ Satana kan ŋsu hwecinu yí enu mɔ nɔ agbetɔwo le efunkpekpe mɛɔ, wodatɛnŋ ase tonu nɔ Mawu o.—Hlɛn 1 Korɛntitɔwo 6:9, 10; 15:33.
Lɔnlɔn ci Mawu ɖo nɔ agbetɔviwo na kandoji mì mɔ enuvwin koɖo efunkpekpe agu. Amɛ ciwo yí xɔ gbeɖu cɛwo ji se, anɔ agbe tɛgbɛɛ le jijɔ mɛ le paradisonyigban ji.—Hlɛn Ӡan 3:16.


text:
NUSƆSRƆ̃ 23
Aleke Woŋlɔa Míafe Agbalẽwo Heɖea Wo Gɔmee?
Be míate ŋu awɔ míafe ŋutete katã le ‘nya nyuia’ gbɔgblɔ na “dukɔ sia dukɔ kple to sia to kple gbegbɔgblɔ sia gbegbɔgblɔ kpakple ame ɖe sia ɖe fomevi” me la, míetaa agbalẽwo ɖe gbegbɔgblɔ siwo wu 750 me. (Nyaɖeɖefia 14:6) Aleke míete ŋu wɔa dɔ gã siae? Míete ŋu wɔnɛ le esi agbãleŋlɔla vovovowo, kple gbegɔmeɖela siwo ade 3,300 le mía si le dukɔ geɖewo me ta—ame siawo katã nye Yehowa Ðasefowo.
Eŋlisigbe mee woŋlɔa nyawo ɖo gbã. Yehowa Ðasefowo fe Dɔdzikpɔha lae kpɔa Agbalẽŋɔŋlɔ Dɔwɔfea fe dɔwo dzi le míafe xexea me katã fe dɔwɔfegã la. Dɔwɔfe sia wɔa ɖoɖo ɖe míafe agbalẽŋlɔla siwo le míafe dɔwɔfegã kple esiwo le alɔdzedɔwɔfe bubuwo fe dɔwo ŋu. Esi agbalẽŋlɔlawo le mía si le dukɔ vovovowo me ta la, enɔa bɔbɔe na mí be míata nyati siwo asɔ na dukɔ geɖe me nɔlawo.
Woɖoa agbalẽa me nyawo ɖe gbegɔmeɖelawo. Ne woto nyati siwo woŋlɔ la me nyuie heda asi ɖe wo dzi vɔ la, wotoa kɔmpiutakadodo dzi ɖonɛ ɖe míafe gbegɔmeɖelawo fe hatsotso siwo le xexea me godoo be woaɖe egɔme, ato eme nyuie ahakpɔ be nu sia nu de pɛpɛpɛ eye wosɔ ɖe gbeŋutise nu. Wodzea agbagba be yewoazã ‘nyatefenya siwo de pɛpɛpɛ’ atsɔ ana gɔmesese si tututu le Eŋlisigbea ŋu nadze le wo degbe me.—Nyagblɔla 12:10.
Kɔmpiuta zazã nana dɔa tsɔna. Kɔmpiuta mate ŋu axɔ ɖe agbalẽŋlɔlawo kple gbegɔmeɖelawo tefe o. Ke hã, kɔmpiuta dzi dɔwɔɖoɖo siwo dzi nyagɔmeɖegbalẽwo kple numekugbalẽ vovovo le la nana wofe dɔa tsɔna. Yehowa Ðasefowo to kɔmpiuta nuŋlɔɖoɖo tɔxɛ si nana woŋlɔa nu ɖe gbegbɔgblɔ vovovowo me, si woyɔna be MEPS, vɛ be wòana nuŋɔŋlɔ, nɔnɔmetatawo dede agbalẽawo me, kple etata nanɔ bɔbɔe.
Susu ka tae míele agbagba siawo katã dzem be míata agbalẽwo ɖe gbegbɔgblɔ si ame akpe ʋɛ aɖewo ko dona la gɔ̃ hã me? Esi wònye Yehowa fe lɔlɔ̃nu be “woaɖe ame fomeviwo katã, eye nyatefe fe sidzedze vavãtɔ la nasu wo si” tae.—1 Timoteo 2:3, 4.
Aleke míeŋlɔa míafe agbalẽwoe?
Nu ka tae míeɖea míafe agbalẽwo gɔme ɖe gbegbɔgblɔ geɖe me?


text:
Yehowa Ƒe Tameɖoɖoa Ava Eme!
“Megblɔe, eye mana wòava eme hã. Meɖo tame, eye mawɔe hã.”—YES. 46:11.
HADZIDZI: 147, 149
1, 2. (a) Nu kae Yehowa ɖe fia mí? (b) Kakaɖedzinya kawoe le Yesaya 46:10, 11 kpakple ta 55:11?
“LE GƆMEDZEDZEA me Mawu wɔ dzifo kple anyigba.” (1 Mose 1:1) Nya kpui sia si ŋu gɔmesese deto le lae wotsɔ dze Biblia gɔme. Enye nyatefe be nu ʋɛ aɖewo koe míenya tso nu gbogbo siwo Mawu wɔ, abe dzifonutowo, kekeli kple nuheŋusẽ ene ŋu, eye xexe gbahoo la fe akpa sue aɖe koe amegbetɔwo te ŋu kpɔ. (Nyagb. 3:11) Ke hã, Yehowa ɖe tame si wòɖo ɖe anyigba kple amegbetɔwo ŋu la fia mí. Mawu fe tameɖoɖoe nye be anyigba la nanye afe si sɔ nyuie na ŋutsu kple nyɔnu siwo yewɔ ɖe yefe nɔnɔme nu. (1 Mose 1:26) Yehowa anye wo Fofo, eye woanye viawo.
2 Abe ale si woɖe eme le Mose fe Agbalẽ Gbãtɔa fe ta etɔ̃lia me ene la, kuxi aɖe va do mo ɖa. (1 Mose 3:1-7) Gake kuxi ma menye nu si gbɔ Mawu mate ŋu akpɔ o. Ame aɖeke mate ŋu agblẽ Yehowa fe tameɖoɖowo me gbeɖe o. (Yes. 46:10, 11; 55:11) Eya ta, míate ŋu aka ɖe edzi be tame si Yehowa ɖo tso gɔmedzedzea me la ava eme ɖe ɣeyiɣi dzi pɛpɛpɛ!
3. (a) Hafi míate ŋu ase gbedeasi si le Biblia me gɔme la, nyatefenya vevi kawo gɔmee wòle be míase? (b) Nu ka tae míagadzro nufiafia mawo me fifia? (d) Biabia kawo mee míadzro?
3 Ðikeke mele eme o be míenya nya si Biblia gblɔ tso tame si Mawu ɖo ɖe anyigba kple amegbetɔwo ŋu la ŋu nyuie, eye míenya akpa vevi si Yesu Kristo wɔna be Mawu fe tameɖoɖo nava eme. Wonye gɔmedzenufiafia veviwo, eye anɔ eme be wole nyatefenya gbãtɔ siwo míesrɔ̃ esi míedze Biblia-sɔsrɔ̃ gɔme la dome. Eye míawo hã míedi be míakpe ɖe dzi anukwaretɔwo ŋu be woanya Biblia fe nufiafia vevi siawo. Le ɣeyiɣi sia si me míele nyati sia me dzrom ɖekae le hamea me la, míele agbagba dzem be míakpe ame geɖe ale si nu míate ŋui be woade Kristo fe ku fe Ŋkuɖodzia. (Luka 22:19, 20) Ame siwo ade Ŋkuɖodzia asrɔ̃ nu geɖe tso Mawu fe tameɖoɖo ŋu. Eya ta le ŋkeke ʋɛ siawo siwo do ŋgɔ na Ŋkuɖodzia me la, ele vevie be míade ŋugble le nya siwo míate ŋu abia míafe Biblia-nusrɔ̃viwo kple dzi anukwaretɔwo atsɔ aʋã wo be woadi be yewoava kpɔ wɔnaa tefe la ŋu. Eya ta, míadzro biabia etɔ̃ siawo me: Tso gɔmedzedzea me la, nu kae nye Mawu fe tameɖoɖo na anyigba kple amegbetɔwo? Kuxi kae do mo ɖa? Eye nu ka tae Yesu fe tafevɔsa lae nye nu vevitɔ si ana Mawu fe tameɖoɖoa nava eme?
NU KAE NYE WƆLA LA ƑE TAMEÐOÐO TSO GƆMEDZEDZEA ME?
4. Aleke Yehowa fe nuwɔwɔwo ɖea efe ŋutikɔkɔe fianae?
4 Yehowa nye Wɔla wɔnuku. Nu sia nu si wòwɔ lae nye nyuitɔ kekeake. (1 Mose 1:31; Yer. 10:12) Nu kae míate ŋu asrɔ̃ tso atsyɔ̃ kple ɖoɖo si míekpɔna le efe nuwɔwɔwo ŋu la me? Ne míelé ŋku ɖe Yehowa fe nuwɔwɔwo katã ŋu, tso suetɔ dzi va ɖo gãtɔ kekeake dzi la, ale si wo dometɔ ɖe sia ɖe ɖea vi le mɔ aɖe nui la wɔa dɔ ɖe mía dzi ŋutɔ. Ame kae amegbetɔwo fe lãmenugbagbeviwo fe wɔwɔme mewɔa nuku na o? Eye ne èkpɔ ale si vidzĩwo nya kpɔnae alo atsyɔ̃ si gbegbe le ɣe fe amigogbagba ŋu la, ɖe nu siawo mewɔa dɔ ɖe dziwò ŋutɔ oa? Nu siawo kpɔkpɔ doa dzidzɔ na mí, elabena le dzɔdzɔme nu la, nu siwo nya kpɔ la nyoa mía ŋu.—Xlẽ Psalmo 19:1; 104:24.
5. Aleke Yehowa kpɔ egbɔ be yefe nuwɔwɔwo katã wɔa dɔ le ɖoɖo nyui nu?
5 Abe ale si wòɖe dzesi le nuwɔwɔwo ŋu ene la, lɔlɔ̃ ʋã Yehowa wòɖo seɖofe na nu sia nu. Eɖo dzɔdzɔmese siwo fiaa mɔ nuwɔwɔwo, eye eɖo agbenɔnɔ ŋuti se siwo kplɔa amegbetɔwo hã, si wɔnɛ be nu sia nu zɔna ɖe ɖoɖo nyui nu. (Ps. 19:7-9) Eya ta Mawu ɖo nɔfe na nu sia nu si wòwɔ ɖe xexea me, eye wɔfe aɖe li na wo dometɔ ɖe sia ɖe le ɖekawɔwɔ me kple efe tameɖoɖo. Yehowae ɖo ale si wòle be efe nuwɔwɔwo nawɔ dɔ aduadui. Le kpɔɖeŋu me, nuheŋusẽ wɔnɛ be dzifolili si fo xlã anyigba la gakpɔtɔ nɔa enɔfe dedie le anyigba ŋu godoo, ekpɔa ŋusẽ ɖe atsiafuwo hã dzi, eye wònana be nu sia nu yia edzi le anyigba dzi nyuie be agbe nanya nɔ le edzi. Nuwɔwɔwo katã, siwo dome amegbetɔwo hã le, la zɔna ɖe dzɔdzɔmese kple seɖofe siwo Mawu ɖo la nu. Eme kɔ fãa be, ɖoɖo si nu nuwɔwɔwo le la ɖoa kpe edzi be tameɖoɖo aɖe le Mawu si na anyigba kple amegbetɔwo. Le míafe gbefãɖeɖedɔa me la, anyo be míakpe ɖe amewo ŋu woanya nu tso Ame si gbɔ ɖoɖo wɔnuku siawo tso la ŋu.—Nyaɖ. 4:11.
6, 7. Nu kawoe nye nu siwo Yehowa na Adam kple Xawa la dometɔ aɖewo?
6 Tso gɔmedzedzea me la, Yehowa fe tameɖoɖoe nye be amegbetɔwo nanɔ agbe le anyigba dzi tegbee. (1 Mose 1:28; Ps. 37:29) Ena nu nyui vovovo siwo ana Adam kple Xawa nase vivi na agbea la wo dɔmenyotɔe. (Xlẽ Yakobo 1:17.) Yehowa na tiatiawɔwɔ fe ablɔɖe kple tamebubuŋutete wo. Tsɔ kpe ɖe eŋu la, ena ŋutete wo be woalɔ̃ ame ahadze xɔlɔ̃. Wɔla la fo nu kple Adam eye wòfiae ale si wòaɖee afia be yenye toɖola. Gakpe ɖe eŋu la, Yehowa fia Adam ale si wòakpɔ eya ŋutɔ fe nuhiahiãwo gbɔ kple ale si wòalé be na lãwo kple anyigba siaa. (1 Mose 2:15-17, 19, 20) Esi Yehowa wɔ Adam kple Xawa la, ena ŋutete wo be woase nu le lãme, aɖɔ nu akpɔ, akpɔ nu, ase nu kple to, ahase nu fe ʋeʋẽ. Esia wɔe be woate ŋu ase vivi na wofe Paradisoa me nu gbogbo siwo nya kpɔ la. Seɖofe meli na dɔ dodzidzɔname kple nu siwo gbegbe atsu kple asi gbãtɔa ate ŋu awɔ kpakple nu yeye siwo woate ŋu asrɔ̃ o.
7 Nu bubu ka hãe le Mawu fe tameɖoɖoa me? Yehowa wɔ Adam kple Xawa kple ŋutete be woadzi vi deblibowo. Mawu ɖoe be wo viwo hã nanɔ vi dzim va se ɖe esime amegbetɔwo yɔ anyigba la dzi. Yehowa di be Adam kple Xawa kpakple dzila siwo ava ɖe wo yome la katã nalɔ̃ wo viwo abe ale si eya ŋutɔ lɔ̃ via deblibo gbãtɔ siwo wòwɔ ɖe anyigba dzi la ene. Eɖoe be anyigbaa, si dzi nu nyui geɖewo le la, nanye wo nɔfe tegbee.—Ps. 115:16.
KUXI KAE DO MO ÐA?
8. Taɖodzinu ka tae Mawu de se si dze le 1 Mose 2:16, 17 la ɖo?
8 Nuwo meva yi abe ale si Mawu dii ene o. Nu ka tae? Yehowa de se bɔbɔe aɖe na Adam kple Xawa si akpe ɖe wo ŋu woanya afi si ablɔɖe si Mawu na wo la se ɖo. Mawu de se na Adam be: ‘Àte ŋu aɖu abɔmetiawo katã fe tsetse faa. Ke sidzedze nyui kple vɔ̃ fe atia ya la, mègaɖu efe tsetse aɖeke o, elabena gbe si gbe nàɖu efe ɖe la, ku kee nàku.’ (1 Mose 2:16, 17) Mesesẽ na Adam kple Xawa be woase se sia gɔme o; eye fukpekpe mele se sia dzi wɔwɔ me hã o. Nya lae nye be, nuɖuɖu si le abɔa me la sɔ gbɔ wu esi woate ŋu aɖu gɔ̃ hã.
9, 10. (a) Aleke Satana tso Yehowa nui? (b) Nu kae Adam kple Xawa wɔ? (Kpɔ nɔnɔmetata si le nyati sia fe gɔmedzedze.)
9 Satana Abosam to da aɖe dzi ble Xawa be wòagbe toɖoɖo Fofoa, Yehowa. (Xlẽ 1 Mose 3:1-5; Nyaɖ. 12:9) Satana na wòdze abe nya si Mawu gblɔ be womegaɖu “abɔmetiawo katã” fe tsetse o la fia be Mawu nɔ nane tem wo. Ðeko wònɔ abe ɖe Satana nɔ gbɔgblɔm be: ‘Ðe wòfia be mimate ŋu awɔ nu sia nu si miedi oa?’ Eyome, eda alakpa gã aɖe be: “Miele kuku ge akpɔ o.” Azɔ edze agbagba ble Xawa be mehiã be woaɖo to Mawu fe gbe o, esi wògblɔ nɛ be: “Mawu nyae be gbe si gbe miaɖu efe ɖe la, miafe ŋkuwo aʋu.” Satana fe nyawo fia be, nu si tae Yehowa medi be woaɖu atikutsetsea o ye nye be, Mawu nyae be ne woɖui la, wofe ŋkuwo aʋu. Mlɔeba, Satana do ŋugbe fuflu na wo be: “Mianɔ abe Mawu ene, anya nyui kple vɔ̃.”
10 Azɔ ehiã be Adam kple Xawa natso nya me le nu si woawɔ ŋu. Ðe woaɖo to Yehowa, alo woawɔ nya si gblɔm daa le dzi? Wotiae be yewomaɖo to Mawu o. Wofe nyametsotso sia wɔe be wova nɔ Satana, aglãdzelaa, fe akpa dzi. Esi wogbe wo Fofo Yehowa la, esia wɔe be Yehowa fe ametakpɔkpɔ megaɖea vi na wo o.—1 Mose 3:6-13.
11. Nu ka tae Yehowa meŋea aɖaba fua aglãdzenuwɔna dzi o?
11 Esi Adam kple Xawa dze aglã ɖe Yehowa ŋu la, esia wɔe be womegade blibo azɔ o. Gawu la, wofe aglãdzedzea wɔe be wozu Yehowa fe futɔwo, elabena efe ‘ŋkuwo dza ale gbegbe be mate ŋu anɔ nu gbegblẽ wɔwɔ kpɔm o.’ Esia ta, mate ŋu aŋe aɖaba afu “vɔ̃ɖinyenye” dzi o. (Hab. 1:13) Ne eŋe aɖaba fu edzi la, esia agblẽ nu le efe nuwɔwɔ siwo katã le dzifo kple anyigba dzi la ŋu. Ne ɖe Mawu mewɔ naneke le nu vɔ̃ si Adam kple Xawa wɔ le Eden-bɔa me ŋu o la, anye ne mawudɔlawo kple amegbetɔwo siaa akpɔe be yewomate ŋu aka ɖe Mawu fe nya dzi bliboe o. Gake Yehowa wɔa nutefe le eya ŋutɔ fe dzidzenuwo dzi wɔwɔ me; medana le wo dzi gbeɖe o. (Ps. 119:142) Eya ta, tiatiawɔblɔɖe si le Adam kple Xawa si mefia be wokpɔ mɔ ada le Mawu fe se dzi o. Nu si do tso wofe aglãdzedze ɖe Yehowa ŋu mee nye be woku eye wotrɔ zu anyi si Mawu tsɔ mè woe.—1 Mose 3:19.
12. Nu kae dzɔ ɖe Adam fe viwo dzi?
12 Esi Adam kple Xawa ɖu ati ma fe tsetse la, esia wɔe be womegadze be woanye Mawu fe fomea me tɔwo o. Mawu nya wo do goe le Eden-bɔa me, eye mɔkpɔkpɔ aɖeke meganɔ wo si be woagatrɔ ayi abɔa me o. (1 Mose 3:23, 24) Yehowa wɔ nu le dzɔdzɔenyenye me esi wòna tiatia si woawo ŋutɔwo wɔ la me tsonuwo va wo dzi. (Xlẽ 5 Mose 32:4, 5.) Esi amegbetɔ megade blibo o ta la, magate ŋu aɖe Mawu fe nɔnɔmewo afia le mɔ deblibo nu o. Menye ɖeko Adam bú etsɔme nyui si Mawu ɖo ɖe tame la na eɖokui ko evɔ o, ke viawo hã nyi blibomademade, nu vɔ̃ kple ku fe dome. (Rom. 5:12) Ena agbe tegbee nɔnɔ fe mɔnukpɔkpɔa bɔ efe dzidzimeviwo. Gawu la, Adam kple Xawa magate ŋu adzi vi deblibowo o; eye wofe dzidzimeviwo dometɔ aɖeke hã mate ŋu adzi vi deblibo o. Esi Satana Abosam kplɔ Adam kple Xawa trae tso Mawu gbɔ vɔ la, egakpɔtɔ le amegbetɔwo blem va de asi na egbea.—Yoh. 8:44.
TAFE LA WƆE BE AMEGBETƆ ATE ŊU AZU MAWU XƆLƆ̃
13. Nu kae Yehowa di na amegbetɔwo?
13 Ke hã, lɔlɔ̃ si le Mawu si na amegbetɔwo la nu metsina o. Togbɔ be Adam kple Xawa dze aglã ɖe Yehowa ŋu hã la, Yehowa di be fomedodo nyui nanɔ ye kple amegbetɔwo dome. Medi be ame aɖeke naku o. (2 Pet. 3:9) Eya ta, le wofe aglãdzedzea megbe la, Mawu wɔ ɖoɖo aɖe enumake si ana wòanya wɔ na amegbetɔwo be woadzra woa kpli ye dome ɖo, evɔ mada le eya ŋutɔ fe dzidzenu dzɔdzɔeawo dzi o. Aleke Yehowa wɔ esiae?
14. (a) Le Yohanes 3:16 fe nyaa nu la, ɖoɖo kae Mawu wɔ be yeaɖe amegbetɔwo tso nu vɔ̃ kple ku si me? (b) Biabia ka mee míate ŋu adzro kple ɖetsɔlemetɔwo?
14 Xlẽ Yohanes 3:16. Ame siwo míakpe ava Ŋkuɖodzia la dometɔ geɖe anya mawunyakpukpui sia me nyawo nyuie. Gake biabia lae nye, Aleke Yesu fe vɔsa la wɔe be amegbetɔwo ate ŋu akpɔ agbe mavɔ? Amewo kpekpe dɔ tɔxɛ si wɔm míele le Ŋkuɖodzia fe ɣeyiɣia me, Ŋkuɖodziwɔnaa ŋutɔ kple ale si míatrɔ ayi ame siwo va wɔnaa tefe gbɔ emegbe la ate ŋu ana mɔnukpɔkpɔ mí be míakpe ɖe ame siwo le nyatefea dim vavã la ŋu be woase biabia vevi ma fe ŋuɖoɖo gɔme. Ne ame siawo va le ale si tafe la ɖe Yehowa fe lɔlɔ̃ kple nunya fia gɔme sem nyuie la, ate ŋu awɔ dɔ ɖe wo dzi. Tafe la ŋuti nya kawo dzie míate ŋu ahe susu ayi?
15. Aleke Yesu to vovo na Adam?
15 Yehowa wɔ ɖoɖo be amegbetɔ deblibo aɖe nava xe tafe la. Ehiã be amegbetɔ deblibo ma nawɔ nutefe na Yehowa eye wòalɔ̃ faa atsɔ efe agbe ana ɖe amegbetɔ siwo si mɔkpɔkpɔ aɖeke mele o la ta. (Rom. 5:17-19) Yehowa na Yesu, si nye efe nuwɔwɔ gbãtɔ la va zu amegbetɔ le anyigba dzi. (Yoh. 1:14) Ale Yesu va zu amegbetɔ deblibo abe ale si Adam nye ame deblibo tsã ene. Gake to vovo na Adam la, Yesu ya nɔ agbe ɖe Yehowa fe dzidzenuwo nu abe ale si Yehowa di tso amegbetɔ deblibowo si ene. Le dodokpɔ sesẽtɔwo kekeake gɔ̃ hã me la, Yesu mewɔ nu vɔ̃ o, eye meda le Mawu fe sewo dometɔ aɖeke dzi o.
16. Nu ka tae tafe la nye nunana xɔasi aɖe ŋutɔ?
16 Esi Yesu nye ame deblibo ta la, ate ŋu aɖe amegbetɔwo tso nu vɔ̃ kple ku si me ne eku ɖe wo ta. Eva nye ame si wokpɔ mɔ be Adam nanye hafi la pɛpɛpɛ: enye amegbetɔ deblibo, eye eɖo to Mawu hewɔ nutefe nɛ bliboe. (1 Tim. 2:6) Yesu va tsɔ efe agbe sa vɔe wònye tafe si ʋu agbe tegbee nɔnɔ fe mɔnukpɔkpɔ ɖi na “ame geɖewo”—ŋutsuwo, nyɔnuwo kple ɖeviwo siaa. (Mat. 20:28) Vavãe, tafe lae nye nu vevitɔ si ana tame si Mawu ɖo tso gɔmedzedzea me la nava eme. (2 Kor. 1:19, 20) Tafe la ʋu agbe tegbee nɔnɔ fe mɔnukpɔkpɔ ɖi na amegbetɔ wɔnutefewo katã.
YEHOWA NA MƆNUKPƆKPƆ MÍ BE MÍATRƆ AVA YE GBƆ
17. Yayra kae ate ŋu asu mía si le tafe la ta?
17 Nu xɔasi aɖe ŋutɔe Yehowa tsɔ sa vɔe hafi woxe tafea ɖe mía ta. (1 Pet. 1:19) Amegbetɔwo xɔ asi le eŋkume ale gbegbe be elɔ̃ faa tsɔ efe Tenuvi la na be wòaku ɖe mía ta. (1 Yoh. 4:9, 10) Le gɔmesese aɖe nu la, Yesu va zu mía fofo ɖe Adam tefe. (1 Kor. 15:45) Esia wɔe be Yesu te ŋu na nu si de ŋgɔ wu agbe mí; ena mɔnukpɔkpɔ su mía si be mlɔeba, míagava zu Mawu fe fomea me tɔwo. Ɛ̃, Yehowa agate ŋu axɔ amegbetɔwo ɖe efe fomea me le Yesu fe vɔsa la ta, evɔ mada le efe dzidzenu dzɔdzɔeawo dzi o. Dzidzɔ ka gbegbee nye esi wòanye be amegbetɔ wɔnutefewo katã nagade blibo ake? Ɣemaɣi la, ɖekawɔwɔ blibo anɔ Mawu fe fomea fe akpa si le dzifo kple efe akpa si le anyigba dzi la dome. Mí katã míanye Mawu fe viwo le gɔmesese deblibo nu.—Rom. 8:21.
18. Ɣekaɣie Yehowa anye “nuwo katã na ame sia ame”?
18 Satana fe aglãdzedzea mexe mɔ na Yehowa be wòagalɔ̃ amegbetɔwo o, nenema kee mate ŋu axe mɔ na amegbetɔ madeblibowo hã be woagawɔ nutefe na Yehowa o. To tafe fe ɖoɖoa dzi la, Yehowa akpe ɖe viawo katã ŋu be woazu ame dzɔdzɔewo le mɔ deblibo nu. Bu dzidzɔ si gbegbe wòanye be agbe mavɔ nasu ame sia ame ‘si kpɔa Vi la eye wòxɔa edzi sena’ la si ŋu kpɔ. (Yoh. 6:40) Yehowa fe lɔlɔ̃ gã la kple efe nunya si ɖeke me sɔ kpli o aʋãe wòana amegbetɔwo nade blibo abe ale si wòɖoe tso gɔmedzedzea me ene. Ekema, Yehowa, mía Fofo la, anye “nuwo katã na ame sia ame.”—1 Kor. 15:28.
19. (a) Ne míekpɔ ŋudzedze ɖe tafea ŋu la, nu kae wòle be wòaʋã mí míawɔ? (Kpɔ aɖaka si nye “ Mina Míayi Edzi Anɔ Ame Siwo Dze La Dim.”) (b) Nu bubu ka mee míadzro ku ɖe tafea ŋu le nyati si kplɔ esia ɖo me?
19 Ne míekpɔ ŋudzedze ɖe tafea ŋu la, esia aʋã mí míawɔ nu sia nu si míate ŋui be míana ame bubuwo hã nanya nu tso yayra siwo nunana xɔasi sia ate ŋu ahe vɛ na wo ŋu. Ehiã be amewo nanya be tafea ye nye ɖoɖo si dzi Yehowa to tsɔ agbe tegbee nɔnɔ fe mɔnukpɔkpɔa ɖo amegbetɔwo katã ŋkume lɔlɔ̃tɔe. Gake viɖe siwo tafea he vɛ la gayi ŋgɔ wu ema. Le nyati si kplɔ esia ɖo me la, míadzro ale si Yesu fe vɔsaa kpɔ nya si Satana fɔ ɖe te le Eden-bɔa me hã gbɔ la me.


text:
Nya Kae Biblia Gblɔ Tso Nutáta Ðe Ŋuti Ŋu?
Ale si Biblia ɖo eŋui
Zi ɖeka pɛ ko Biblia fo nu tso nutáta ɖe ŋuti ŋu le 3 Mose 19:28 be: “Migatá nu ɖe ŋuti hã o.” Mawu de se sia na Israel-viwo tsɔ na woto vovo na dukɔ siwo fo xlã wo. Dukɔ mawo me tɔwo táa wofe mawuwo fe ŋkɔwo kple dzesiwo ɖe ŋuti. (5 Mose 14:2) Togbɔ be se si wode na Israel-viwo mebla mí Kristotɔwo o hã la, mɔfiame aɖe dze le eme si ŋu wòhiã be míabu vevie.
Ðe wòsɔ be Kristotɔ natá nu ɖe ŋutia?
Mawunyakpukpui siwo gbɔna ate ŋu akpe ɖe ŋuwò nàde ŋugble tso nyaa ŋu:
‘Nyɔnuwo hã nado awu le ameŋububu me.’ (1 Timoteo 2:9) Mɔfiame ma yi na ŋutsuwo kple nyɔnuwo siaa. Ele be míade bubu ame bubuwo fe seselelãme ŋu eye míafo asa na amewo fe susu hehe va mía ɖokuiwo dzi madzemadzee.
Ame aɖewo táa nu ɖe ŋuti be ne woabu yewo be yewole ame me alo atsɔ aɖee fia be yewole yewo ɖokui si, eye ame bubuwo hã wɔa esia be yewoatsɔ aɖee afia be yewokpɔ mɔ awɔ nu si yewodi kple yewofe ŋutilã. Evɔ Biblia de dzi fo na Kristotɔwo be: “Miatsɔ miafe ŋutilãwo ana wòanye vɔsa gbagbe, si le kɔkɔe, si dzea Mawu ŋu, si anye subɔsubɔdɔ kɔkɔe si me miazã miafe tamebubu ŋutete le.” (Romatɔwo 12:1) Zã wò “tamebubu ŋutete” nàtsɔ akpɔe ɖa be nu ka tae yedi be yeatá nu ɖe ŋuti mahã. Ne esi wònye atsyã si le tsia dzi tae alo nèdi be woabu ye ɖe amewo fe hatsotso aɖe me tae la, ɖo ŋku edzi be ame fe susu tea ŋu trɔna kaba, evɔ nutáta ɖe ŋuti ya nɔa anyi ɖaa. Ðokuiwò me dzodzro alea ate ŋu akpe ɖe ŋuwò nàtso nya me nyuie.—Lododowo 4:7.
“Veviedola fe tameɖoɖo hea viɖe vɛ, ke ame si tsi klokloklo la, dea hiã afe.” (Lododowo 21:5) Zi geɖe ɖeko amewo tsia klokloklo táa nu ɖe ŋuti, gake eva kpɔa ŋusẽ ɖe fomedodo si nɔa wo kple ame bubuwo dome kple wofe dɔwɔɖuinyawo dzi le ɣeyiɣi didi aɖe megbe gɔ̃ hã. Nutáta ɖe ŋuti ɖeɖe ɖa tea ŋu vena ŋutɔ eye wòxɔa asi hã ŋutɔ. Numekulawo kple dɔwɔfe siwo tutua nutáta ɖa le amewo ŋuti siaa gblɔ be eva vea ame siwo táa nu ɖe ŋuti la dometɔ akpa gãtɔ mlɔeba.
Srɔ̃ Nu Geɖe Wu
BIBLIA ME BIABIAWO ƑE ŊUÐOÐOWO
Tame Kae Mawu Ðo Ðe Nye Agbe Ŋu?
Ðe wòhiã be nàkpɔ dzesi tɔxɛ alo axɔ yɔyɔ tɔxɛ aɖe hafi anya tame si Mawu ɖo ɖe wò agbe ŋua? Kpɔ ale si Biblia ɖo eŋui ɖa.


text:
NYABIASE 10
Ŋugbe Kae Biblia Do Ku Ðe Míafe Etsɔme Ŋu?
“Ame dzɔdzɔewo anyi anyigba la dome, eye woanɔ edzi tegbee.”
“Anyigba ya li tegbee.”
“Ami ku tegbee, eye Afetɔ Dziɖulagã Yehowa atutu aɖatsi ɖa le ŋkuwo katã me.”
“Ɣemaɣi la, ŋkuagbãtɔwo fe ŋku aʋu, eye tokunɔwo fe to aʋu. Ɣemaɣi la, bunɔwo ati kpo abe zi ene, eye aɖetututɔwo fe aɖe atso aseye. Elabena tsi aŋɔ tso gbegbe, eye tɔsisi atso tagba.”
“Atutu aɖatsi sia aɖatsi ɖa le wofe ŋkume, eye ku maganɔ anyi akpɔ o, konyifafa kple ɣlidodo kpakple vevesese hã maganɔ anyi o. Nu siwo nɔ anyi tsã la nu va yi.”
“Woatu xɔ anɔ eme, eye woade waingble aɖu eme kutsetse. Womatu xɔ ame bubu nanɔ eme o, womafã nu ame bubu naɖu o. Elabena ale si ati tsinae la, nenemae nye amewo fe agbemeŋkekewo anɔ, eye nye ame tiatiawo ase vivi na woawo ŋutɔwo fe asinudɔwɔwɔwo bliboe.”


text:
Ame Ka Tututue Le Xexea Dzi Ðum?
Ðe nàgblɔ be . . .
Mawu yea?
Satana yea?
ame bubu aɖe yea?
NYA SI BIBLIA GBLƆ
“Xexe blibo la katã le vɔ̃ɖitɔ la fe ŋusẽ te.”
“Woɖe Mawu fe Vi la ɖe go . . . be, wòagblẽ Abosam fe dɔwɔwɔwo me.”
VI KAE ESIA AÐE NA WÒ?
Ana nàse nu si tae kuxiwo bɔ ɖe xexea me ɖo la gɔme nyuie.—Nyaɖeɖefia 12:12.
Kakaɖedzi anɔ asiwò be Mawu ava ɖɔ nuwo ɖo.
ÐE MÍATE ŊU AKA ÐE NYA SI BIBLIA GBLƆ DZIA?
Ɛ̃, míate ŋu aka ɖe edzi, le susu etɔ̃ ta:
Satana fe dziɖuɖu nu ayi. Yehowa ɖoe kplikpaa be yeaɖe Satana ɖa bene wòagakpɔ ŋusẽ ɖe amefomea dzi azɔ o. Edo ŋugbe be ‘yeaxɔ ŋusẽ le Satana Abosam si’ eye yeaɖɔ nu siwo katã wògblẽ la ɖo.—Hebritɔwo 2:14.
Mawu tia Yesu Kristo be wòaɖu xexea dzi. Yesu menye ŋutasẽla alo ɖokuitɔdila abe ame si le xexea dzi ɖum fifia ene o. Mawu do ŋugbe be ne Yesu le dzi ɖum la, “ave hiãtɔwo kple ame dahewo nu . . . Aɖe wofe luʋɔ tso teteɖeanyi kple ŋutasesẽ me.”
—Psalmo 72:13, 14, Biblia.
Mawu mekaa aʋatso o. Biblia gblɔe eme kɔ fãa be: ‘Mawu mate ŋu aka aʋatso o.’ (Hebritɔwo 6:18) Ne Yehowa nya do ŋugbe aɖe ko la, kakaɖedzi li be awɔ ɖe edzi godoo! (Yesaya 55:10, 11) ‘Aɖe xexe sia dzi ɖula ɖa.’
—Yohanes 12:31.
BU NYA SIA ŊU KPƆ
Aleke xexea me anɔ ne woɖe ame si le edzi ɖum fifia la ɖa?
Biblia ɖo nya sia ŋu le PSALMO 37:10, 11 kple NYAÐEÐEFIA 21:3, 4.
Srɔ̃ Nu Geɖe Wu
NYA NYUI SI TSO MAWU GBƆ!
Nu Kae Nye Mawu Ƒe Tameɖoɖo Na Anyigba La?
Biblia ɖe nu si tae Mawu wɔ anyigba, ɣeyiɣi si me fukpekpe nu ayi kple etsɔme nyui si le anyigba la kple ame siwo anɔ edzi la lalam la me.


text:
KRISTOTƆWO ƑE AGBENƆNƆ KPLE SUBƆSUBƆDƆ—KPEKPEA ƑE NUSRƆ̃GBALẼ June 2017
Kpɔɖeŋudzeɖonyawo
Nyɔ! nana fe kpɔɖeŋudzeɖonya kple ale si míafia nyatefe si ku ɖe ale si wòle be míabu agbe si Mawu na mí lae ŋu. Kpɔ kpɔɖeŋua dzi nàdzra wò ŋutɔ wò dzeɖonya ɖo.
NU XƆASI SIWO LE MAWU ƑE NYA LA ME
Yehowa Ƒe Nyawo Katã Vaa Eme Pɛpɛpɛ
Yeremiya fe nyagblɔɖi si ku ɖe Babilon fe tsɔtsrɔ̃ kple afedozuzu ŋu va eme pɛpɛpɛ.
KRISTOTƆWO ƑE AGBENƆNƆ
Ðe Nèxɔ Yehowa Ƒe Ŋugbedodowo Dzi Se Bliboea?
Yosua ɖo kpe edzi be ŋugbe siwo katã Yehowa do na Israel-viwo la dometɔ aɖeke medo kpo emevava o. Aleke míate ŋu aɖee afia be míexɔ Mawu fe ŋugbedodowo dzi se?
NU XƆASI SIWO LE MAWU ƑE NYA LA ME
Mawu Sinu Kpɔkpɔ Kpena Ðe Mía Ŋu Míedoa Dzi
Togbɔ be Yeremiya kpe fu vevie hã, nu kae kpe ɖe eŋu wòdo dzi eye nɔnɔme nyui nɔ esi? Aleke mawɔ adzra ɖo ɖe kuxi siwo ava le etsɔme ŋu?
NU XƆASI SIWO LE MAWU ƑE NYA LA ME
Edzɔ Dzi Na Ezekiel Be Yeaɖe Gbefã Mawu Ƒe Gbedeasi
Yehowa tsɔ agbalẽ xatsaxatsa aɖe na Ezekiel le ŋutega me eye wògblɔ nɛ be wòaɖui. Nu kae agbalẽ xatsaxatsaa ɖuɖu fia na Ezekiel?
KRISTOTƆWO ƑE AGBENƆNƆ
Dzi Nedzɔ Wò Ðe Gbefãɖeɖe Nya Nyuia Ŋu
Gbefãɖeɖe Mawu Fiaɖufe ŋuti nya nyuia ate ŋu asesẽ na mí ɣeaɖewoɣi, gake Mawu di be míasubɔ ye kple dzidzɔ. Nu kae ana dzi nadzɔ mí ne míele dɔ si wode mía si be míaɖe gbefã la wɔm
NU XƆASI SIWO LE MAWU ƑE NYA LA ME
Ðe Woade Dzesi Wò Na Agbetsitsia?
Ezekiel fe ŋutegaa va eme zi gbãtɔ esi wotsrɔ̃ blema Yerusalem. Aleke ŋutega sia fe emevava egbea aɖe vi na míi?
KRISTOTƆWO ƑE AGBENƆNƆ
Wɔ Ðe Yehowa Ƒe Mɔfiame Siwo Ku Ðe Agbe Nyui Nɔnɔ Ŋu Dzi
Ele be míawɔ ɖe Yehowa fe mɔfiame siwo ku ɖe agbe nyui nɔnɔ ŋu dzi dzinɔamefotɔe. Aleke míawɔe? Nu ka tae wòle vevie nenema gbegbe?


text: 14 “Migana dzika natso mia fo o.+ Mixɔ Mawu dzi se;+ mixɔ nye hã dzinye se.2 Fofonye fe me la, nɔfe geɖewo li. Ne mele nenema o la, anye ne megblɔe na mi, elabena meyina be madzra tefe ɖo ɖi na mi.+3 Eye ne meyi ɖadzra tefe ɖo ɖi na mi vɔ la, magava, eye maxɔ mi ɖe nye ŋutɔ gbɔnye, ale be afi si mele la, miawo hã mianɔ afi ma.+4 Afi si meyina la, mienya mɔ la.”5 Toma+ gblɔ nɛ be: “Afetɔ, míenya afi si yim nèle o, aleke míawɔ anya mɔa?”6 Yesu ɖo eŋu nɛ be: “Nyee nye mɔ+ la kple nyatefe+ la kpakple agbe+ la. Ame aɖeke mevaa Fofo la gbɔ o, negbe to dzinye ko.+7 Ne mienyam la, mianya Fofonye hã; tso fifia heyina la, mienyae, eye miekpɔe hã.”+8 Filipo gblɔ nɛ be: “Afetɔ, fia Fofo la mí, eye ema asɔ gbɔ na mí.”9 Yesu gblɔ nɛ be: “Filipo, ɣeyiɣi didi aɖee nye esia mele mia gbɔ, eye mènyam oa? Ame si kpɔm la, ekpɔ Fofo la hã.+ Aleke wɔ nèbe, ‘Fia Fofo la mí’?10 Ðe mèxɔe se be mewɔ ɖeka kple Fofo la, eye Fofo la hã wɔ ɖeka kplim oa?+ Nya siwo gblɔm mele na mi la, menye nye ŋutɔ nye nyawoe o,+ ke boŋ Fofo si wɔ ɖeka kplim lae le efe dɔwo wɔm.11 Mixɔ dzinye se be mewɔ ɖeka kple Fofo la, eye Fofo la hã wɔ ɖeka kplim; ne miexɔe se o la, ekema mixɔe se le dɔwɔwɔawo ya ta.+12 Vavã, vavã mele egblɔm na mi be, ame si xɔa dzinye sena la hã awɔ dɔ siwo mewɔna; eye awɔ dɔ siwo lolo wu esiawo,+ elabena meyina Fofo la gbɔ.+13 Nu sia nu si miabia le nye ŋkɔ me la, mawɔe, ale be woado Fofo la ɖe dzi to Vi la dzi.+14 Ne miebia nane le nye ŋkɔ me la, mawɔe.15 “Ne mielɔ̃m la, ekema miawɔ nye sewo dzi.+16 Mabia Fofo la wòana kpeɖeŋutɔ* bubu mi be wòanɔ mia gbɔ tegbee,+17 nyatefegbɔgbɔ+ si xexea mate ŋu axɔ o, elabena mekpɔnɛ o, eye menyae hã o.+ Miawo ya mienyae, elabena enɔa mia gbɔ, eye wòle mia me.18 Nyemagblẽ mi ɖi tsyɔ̃eviwoe o. Magbɔ va mia gbɔ.+19 Esusɔ vie ko xexea magakpɔm o, ke miawo ya miakpɔm,+ elabena mele agbe, eye miawo hã mianɔ agbe.20 Gbe ma gbe miadze sii be mewɔ ɖeka kple Fofonye, eye be miewɔ ɖeka kplim, eye nye hã mewɔ ɖeka kpli mi.+21 Ame si léa nye sewo me ɖe asi, eye wòwɔa wo dzi la, eyae lɔ̃am. Azɔ ame si lɔ̃am la, Fofonye alɔ̃e, eye malɔ̃e, eye maɖe ɖokuinye afiae.”22 Yuda+ (menye Iskariot o) biae be: “Afetɔ, nu ka tae nèdi be yeaɖe ye ɖokui afia mí, ke menye xexea katã o?”23 Yesu ɖo eŋu nɛ be: “Ne ame aɖe lɔ̃m la, alé nye nya la me ɖe asi,+ eye Fofonye alɔ̃e, eye míava nɔ egbɔ.+24 Ame si melɔ̃am o la mewɔa nye nyawo dzi o. Nya si sem miele la, menye tɔnyee o, ke boŋ Fofo si dɔm ɖa la tɔe.+25 “Megblɔ nya siawo na mi, esi megale mia gbɔ.26 Ke kpeɖeŋutɔ la, gbɔgbɔ kɔkɔe si Fofo la aɖo ɖa le nye ŋkɔ me la, eya afia nuwo katã mi, eye wòaɖo ŋku nu siwo katã megblɔ na mi la dzi na mi.+27 Mele ŋutifafa gblẽm ɖi na mi; mele nye ŋutifafa nam mi.+ Nyemele etsɔm na mi abe ale si xexea nanɛ ene o. Migana dzika natso mia fo o, eye vɔvɔ̃ hã megaɖo mi o.28 Miesee megblɔ na mi be, ‘Mele dzodzom, eye magatrɔ ava mia gbɔ.’ Ne mielɔ̃m la, miakpɔ dzidzɔ be meyina Fofo la gbɔ, elabena Fofo la lolo wum.+29 Eya ta megblɔe na mi hafi wòava dzɔ, ale be ne eva dzɔ la, miaxɔe ase.+30 Nyemagafo nu geɖe kpli mi azɔ o, elabena xexea+ dzi ɖula la gbɔna, eye mekpɔ ŋusẽ aɖeke ɖe dzinye o.+31 Gake be xexea nanya be melɔ̃ Fofo la ta la, mele nu si tututu Fofo la de se nam be mawɔ la wɔm.+ Mitso, mina míadzo le afi sia.


text:
TA GBÃTƆ
Ameka Tututue Mawu Nye?
Ðe Mawu tsɔa ɖe le eme na wò vavã?
Aleke Mawu le? Ŋkɔ le esia?
Ðe wòanya wɔ be nàte ɖe Mawu ŋua?
1, 2. Nukatae wònyo zi geɖe be woabia nya?
ÈDE dzesii be ɖeviwo lɔ̃a nyawo biabia ŋutɔa? Wo dometɔ geɖe dzea nyawo biabia gɔme ne wonya te nufofo teti ko. Woake ŋku ɖi afɔ ta dzi anɔ kpɔwòm, ahabia wò be: Nukatae dziŋgɔlia fe amadede nye blɔ? Nukae naa ɣletiviwo nɔa keklẽm? Amekae fia xeviwo be woaxlɔ̃ wòanya se alea? Ðewohĩ àdze agbagba be yeaɖo eŋu na wo, gake ŋuɖoɖoa kpɔkpɔ menɔa bɔbɔe ɣesiaɣi o. Ne èdze agbagba kpɔ ŋuɖoɖo nyui aɖe na wo hã la, ɖeko woagabia ake be: Ke nukatae?
2 Menye ɖeviwo koe lɔ̃a nya biabia o. Ne míele tsitsim la, míeva nɔa nya geɖe biam. Míewɔa esia be míanya mɔ si dzi wòle be míato, be míanya afɔku siwo wòle be míafo asa na, alo be míakpɔ ŋuɖoɖo na biabia siwo le susu me na mí. Gake ewɔ abe ɖe ame geɖe dzudzɔ nyawo biabia ene, vevietɔ nya siwo hiã vevie wu. Míagblɔe ko be wodzudzɔ biabiawo fe ŋuɖoɖowo didi.
3. Nukatae ame geɖe dzudzɔ ŋuɖoɖo didi na biabia siwo hiã vevie wu?
3 De ŋugble le biabia si le agbalẽ sia fe akpaa dzi, esiwo le ŋgɔdonyaa me, alo esiwo le ta sia fe gɔmedzedze ŋu kpɔ. Esiawoe nye biabia vevitɔ siwo nàte ŋu abia la dometɔ aɖewo. Ke hã, ame geɖe megadzea agbagba aɖeke be yewoakpɔ ŋuɖoɖoawo o. Nukatae? Ðe ŋuɖoɖoawo le Biblia mea? Ame aɖewo susui be efe ŋuɖoɖowo gɔmesese sesẽ akpa. Ame bubuwo hã senɛ le wo ɖokui me be anye ŋukpe na yewo be yewoabia nya. Eye ame aɖewo hã tsɔe be subɔsubɔhakplɔlawoe wòle be woadi biabia mawo fe ŋuɖoɖo. Ke wò ya ɖe?
4, 5. Nya vevitɔ kekeake siwo míabia le agbe me dometɔ aɖewo ɖe, eye nukata wòle be míadi ŋuɖoɖoawo?
4 Ðewohĩ adzɔ dzi na wò be yeakpɔ ŋuɖoɖo na agbe me biabia vevitɔwo. Ðikeke mele eme o be ɣeaɖewoɣi èbiaa ɖokuiwò be: ‘Tameɖoɖo ka kurae le agbe ŋu ya? Agbea katã koe nye esia? Aleke tututue Mawu le?’ Enyo ŋutɔ be nàbia nya siawo, eye ehiã vevie be nàgana ta o vaseɖe esime nèkpɔ ŋuɖoɖo fakɔname siwo ŋu kakaɖedzi le. Yesu Kristo si bi ŋutɔ le nufiafia me gblɔ be: ‘Minɔ ebiabia dzi, eye woana mi; minɔ edidi dzi, eye miakpɔe; minɔ ʋɔ fofo dzi, eye woaʋui na mi.’—Mateo 7:7.
5 Ne ‘èyi edzi di’ ŋuɖoɖo na biabia vevitɔwo la, àva kpɔe be wò agbagbadzedzewo ate ŋu ahe viɖe geɖe vɛ na wò. (Lododowo 2:1-5) Nuka kee ame bubuwo ɖagblɔ na wò o, ka ɖe edzi be ŋuɖoɖoawo li, eye àte ŋu ake ɖe wo ŋu—le Biblia me. Ŋuɖoɖoawo gɔmesese mesesẽ akpa o. Nusi ganyo wu enye be woana mɔkpɔkpɔ wò eye woahe dzidzɔ geɖe vɛ na wò. Eye woate ŋu akpe ɖe ŋuwò nànɔ agbe si me dzidzeme le fifia kura gɔ̃ hã. Gbã la, na míadzro biabia aɖe si ɖea fu na ame geɖe me.
ÐE MAWU METSƆA ÐEKE LE EME NA MÍ O EYE MESEA VEVE ÐE MÍA NU OA?
6. Nukatae ame geɖe susui be Mawu metsɔa ɖeke le fu siwo kpem amefomea le me o?
6 Ame geɖe susui be biabia ma fe ŋuɖoɖo enye, ẽ nenemae wòle. Woagblɔ be: ‘Ne ɖe Mawu tsɔa ɖe le eme na mí la, ne xexeame menyo kura wu oa?’ Afisiafi si míatrɔ ɖo la, míekpɔnɛ be xexeame yɔ fũ kple aʋawɔwɔ, fuléle, kple nuxaxa. Eye mía dometɔ ɖesiaɖe dzea dɔ, kpea fu, eye míafe ame veviwo kuna. Eyata ame geɖe gblɔna be, ‘Ne ɖe Mawu tsɔa ɖe le mía me hedea nu míafe kuxiwo me la, anye ne mexe mɔ ɖe nusiawo nu oa?’
7. (a) Aleke subɔsubɔhakplɔlawo naa ame geɖe susunɛ be Mawu mesea veve ɖe mía nu o? (b) Nuka tututue nye Biblia fe nufiafia le fu siwo míekpena ŋu?
7 Nusi gagblẽ nyaa ɖe edzi enye be ɣeaɖewoɣi la, subɔsubɔhakplɔlawo naa amewo susunɛ be Mawu mesea veve ɖe mía nu o. Le mɔ ka nu? Ne afɔku aɖe dzɔ la, wogblɔna be Mawu fe lɔlɔ̃nue. Ne míagblɔe tututu la, nufiala siawo bua fɔ Mawu be eyae na afɔkuawo dzɔ. Alea tututue wòle be míabu Mawua? Nuka tututue nye Biblia fe nufiafia? Yakobo 1:13 ɖo eŋu na mí be: “Amesi wote kpɔ la, megagblɔ bena, Mawue te ye kpɔ o; elabena womate ŋu ate Mawu akpɔ kple nuvɔ̃ o, ke eya ŋutɔ la metea ame aɖeke kpɔna o.” Eyata menye Mawu gbɔe vɔ̃ɖinyenye siwo tefe kpɔm nèle le xexeame egbea la tso gbeɖe o. (Hiob 34:10-12) Ele eme be eɖea mɔ afɔkuwo dzɔna ya. Gake vovototo gã aɖe le ame fe mɔɖeɖe be nane nadzɔ kple egbɔ tsotso be wòadzɔ dome.
8, 9. (a) Kpɔɖeŋu kae nàwɔ atsɔ aɖe vovototo si le ame aɖe fe mɔɖeɖe ɖe vɔ̃ɖinyenye ŋu kple egbɔ tsotso dome la mee? (b) Nukata masɔ be míabu fɔ Mawu be wòɖe mɔ amegbetɔwo lé woa ŋutɔwo fe mɔ gbegblẽ tsɔ o?
8 Le kpɔɖeŋu me, bu vifofo nyanu lɔ̃ame aɖe kpakple viaŋutsu tsitsi si kpɔtɔ le egbɔ le afeme ŋu kpɔ. Ne ŋutsuvia dze aglã eye wòɖoe be yeadzo le afea me la, fofoa maxe mɔ nɛ o. Tsɔe be via dzo yi va le agbe masɔmasɔ aɖe nɔm eye wòva ɖo nɔnɔme sesẽ aɖe me. Ðe míagblɔ be fofoa gbɔe wòtso be via ɖo nɔnɔme sesẽ mea? Kura o. (Luka 15:11-13) Nenema ke Mawu mexea mɔ na amegbetɔwo ne wotiae be yewoaɖe afɔ gbegblẽ o, gake mefia be egbɔe wòtso be kuxiwo do tso wofe nuwɔnawo me o. Eyata masɔ kura be woabu fɔ Mawu ɖe kuxi siwo katã me tom amefomea le la ta o.
9 Susu nyui aɖe tae Mawu ɖe mɔ amegbetɔwo lé woa ŋutɔwo fe mɔ gbegblẽ tsɔ ɖo. Esi wònye eyae nye mía Wɔla nunyala kple ŋusẽkatãtɔ ta la, menye dzizizie wònye nɛ be wòaɖe nusitae wòwɔ nane ɖo la gɔme na mí o. Gake lɔlɔ̃tɔe la, Mawu ɖe eme na mí. Àsrɔ̃ nu geɖe tso susu siawo ŋu le Ta 11 lia me. Gake kakaɖedzi nenɔ asiwò be menye Mawu gbɔe kuxi siwo me tom míele la tso o. Ðe wòna mɔkpɔkpɔ vavã mí boŋ be yeaɖe kuxiawo ɖa!—Yesaya 33:2.
10. Nukatae míate ŋu aka ɖe edzi be Mawu aɖɔ ŋutasẽnuwɔna me tsonu ɖesiaɖe ɖo?
10 Azɔ hã, Mawu le kɔkɔe. (Yesaya 6:3) Esia fia be ele dzadzɛ. Nɔnɔme vɔ̃ɖi fe susu aɖeke kura mele eyama me o. Eyata míate ŋu aka ɖe eyama dzi blibo. Gake mele alea le amegbetɔwo ya gome o, elabena ɣeaɖewoɣi nɔnɔme gbegblẽwo va sua mía si. Amegbetɔ ŋusẽtɔ si nye anukwareɖila wu ame bubu ɖesiaɖe gɔ̃ hã mate ŋu aɖɔ nu gbegblẽ siwo amewo wɔ la ɖo o. Gake ŋusẽkatãtɔe Mawu ya nye. Ate ŋu aɖɔ ŋutasẽnuwɔna me tsonu ɖesiaɖe si fe fu kpem amegbetɔfomea le la ɖo eye awɔe hã. Ne Mawu tso be yeaɖɔ nuwo ɖo la, akpɔ egbɔ be vɔ̃ɖinyenye nu yi tegbee!—Psalmo 37:9-11.
ALEKE MAWU SENA LE EÐOKUI ME ÐE NUMADZƆMADZƆWƆWƆ SIWO LI ŊU?
11. (a) Aleke Mawu sena le eɖokui me ɖe numadzɔmadzɔwɔwɔ ŋu? (b) Aleke Mawu sena le eɖokui me le fu siwo kpem nèle ŋu?
11 Gake hafi ɣemaɣi naɖo la, aleke Mawu sena le eɖokui me le nusiwo le dzɔdzɔm le xexeame kple le wò ŋutɔ wò agbe me ŋu? Biblia fia mí be Mawu “lɔ̃a nya dzɔdzɔe.” (Psalmo 37:28) Eyata etsɔ ɖe le nusi nye nyui kple nusi nye vɔ̃ me vevie. Elé fu numadzɔmadzɔwɔwɔ fomevi ɖesiaɖe. Biblia gblɔ be esi vɔ̃ɖivɔ̃ɖi va sɔ gbɔ ɖe anyigba dzi le blema la, ‘eɖu dzi na’ Mawu vevie. (Mose I, 6:5, 6) Mawu metrɔ o. (Maleaxi 3:6) Egakpɔtɔ lé fu nuwɔna siwo le fukpekpe hem va xexeame kokoko. Eye Mawu medi kura be yeakpɔ amewo woanɔ fu kpem o. Biblia gblɔ be: ‘Eyama tsɔa ɖe le eme na mi.’—Petro I, 5:7.
12, 13. (a) Nukatae nɔnɔme nyuiwo, abe lɔlɔ̃ ene, le mía me ɖo, eye aleke lɔlɔ̃ naa nusiwo kpɔm míele le xexeame la tena ɖe mía dzii? (b) Nukata nàte ŋu aka ɖe edzi be Mawu awɔ nane tso fukpekpe siwo le xexeame ŋu godoo?
12 Aleke míewɔ ka ɖe edzi be Mawu medi kura be yeakpɔ amewo woanɔ fu kpem o? Kpeɖodzi bubu enye si. Biblia fia mí be Mawu fe nɔnɔme nue wòwɔ ame ɖo. (Mose I, 1:26) Esi nɔnɔme nyuiwo le Mawu si tae nɔnɔme nyuiwo le míawo hã mía si ɖo. Le kpɔɖeŋu me, ɖe wòtena ɖe dziwò ne èkpɔ ame maɖifɔwo le fu kpema? Ne numadzɔmadzɔ siwo wowɔna ɖe amewo ŋu tena ɖe dziwò la, ke ele be kakaɖedzi nanɔ asiwò be etena ɖe Mawu dzi vevie wu.
13 Amegbetɔwo fe nɔnɔme nyuitɔwo dometɔ ɖekae nye lɔlɔ̃. Mawu fe nɔnɔme kee nye ema dze le wo ŋu. Biblia fia be “Mawu enye lɔlɔ̃.” (Yohanes I, 4:8) Esi Mawu lɔ̃a mí tae míelɔ̃a ame ɖo. Ðe lɔlɔ̃ aʋã wò be nàɖe numadzɔmadzɔwɔwɔ siwo tefe kpɔm nèle le xexeame ɖa? Ne ɖe ŋusẽ le asiwò be nàɖe wo ɖa la, anye ne àwɔea? Àwɔe godoo! Ekema àte ŋu aka ɖe edzi be Mawu ava ɖe fukpekpe kple numadzɔmadzɔwɔwɔ ɖa godoo. Ŋugbedodo siwo fe nya míegblɔ le agbalẽ sia fe ŋgɔdonya me la menye drɔ̃e alo mɔkpɔkpɔ dzro aɖe ko o. Mawu fe ŋugbedodowo ava eme godoo! Gake be nàxɔ ŋugbedodo mawo dzi ase la, ehiã be nànya nu geɖe wu tso Mawu si do ŋugbe mawo ŋu.
MAWU DI BE NÀDZE SI YE
14. Mawu fe ŋkɔ ɖe, eye nukatae wòle be míazã ŋkɔa?
14 Ne èdi be yeadze xɔlɔ̃ ame aɖe la, nukae nàwɔ? Ðe màna amea nanya ŋkɔwò oa? Ke ɖe ŋkɔ le Mawu sia? Subɔsubɔhakplɔla geɖe gblɔna be efe ŋkɔe nye “Mawu” alo “Afetɔ,” gake menye efe ŋkɔ ŋutɔŋutɔe nye mawo o. Dzesideŋkɔwo koe wonye, abe alesi “fia” kple “dukplɔla” nye dzesideŋkɔwo ene. Biblia fia mí be dzesideŋkɔ gbogbo aɖewo le Mawu si. Esiawo dometɔ aɖewoe “Mawu” kple “Afetɔ” nye. Gake Biblia gafia mí hã be ŋkɔ ŋutɔŋutɔ le Mawu si, si nye: Yehowa. Psalmo 83:19 gblɔ be: “Ŋkɔwòe nye Yehowa, eye wò ɖeɖe koe ɖo kpo ɖe anyigba blibo la dzi!” Ne Biblia gɔmeɖeɖe aɖe le asiwò si me ŋkɔ ma medze le o la, ke àdi be yeanya nusitae, eye àkpɔ ŋuɖoɖoa le agbalẽ sia fe Megbenyawo me, le axa 195-7. Nyatefea enye be Mawu fe ŋkɔ dze zi akpe geɖe le blema asinuŋɔŋlɔgbalẽ siwo dzi woŋlɔ Biblia ɖo zi gbãtɔ me. Eyata Yehowa di be nànya yefe ŋkɔ ahazã ŋkɔa. Míagblɔ be eto Biblia dzi le nanam be nàdze xɔlɔ̃ ye.
15. Nukae nye gɔmesese si le ŋkɔ Yehowa ŋu?
15 Mawu tsɔ ŋkɔ si ŋu gɔmesese geɖe le la na eɖokui. Mawu fe ŋkɔ, Yehowa, fia be ate ŋu ana efe ŋugbedodo ɖesiaɖe nava eme eye ate ŋu awɔ nusianu si wòɖo be yeawɔ. * Mawu fe ŋkɔ le etɔxɛ, etɔgbe aɖeke megali o. Eya ɖeɖe koe tɔ ŋkɔ ma. Yehowa nye amesi le etɔxɛ le mɔ vovovowo nu. Mɔ kawo nue?
16, 17. Nukae míate ŋu asrɔ̃ tso Yehowa ŋu le dzesideŋkɔ siwo gbɔna me: (a) “Ŋusẽkatãtɔ”? (b) “Fia mavɔmavɔtɔ”? (d) “Wɔla”?
16 Míekpɔe va yi be Psalmo 83:19 gblɔ le Yehowa ŋu be: ‘Wò ɖeɖe koe ɖo kpo ɖe nusianu dzi.’ Nenema ke Yehowa ɖeɖe koe woyɔ be “Ŋusẽkatãtɔ.” Nyaɖeɖefia 15:3 gblɔ be: ‘Yehowa, Mawu Ŋusẽkatãtɔ, gã kple nuku nye wò dɔwɔwɔwo; wò Fia mavɔmavɔtɔ la, dzɔdzɔe kple nyatefe enye wò mɔwo.’ Dzesideŋkɔ si nye “Ŋusẽkatãtɔ” fia mí be Yehowae nye amesi si ŋusẽ gãtɔ kekeake le. Ŋusẽ si gbegbe le esi la tɔgbe aɖeke megali o; efo ɖesiaɖe ta. Eye dzesideŋkɔ si nye “Fia mavɔmavɔtɔ” ɖoa ŋku edzi na mí be Yehowa gaɖe dzesi le mɔ bubu aɖe nu. Eya ɖeka koe nɔ anyi ɣeawokatãɣi tso mavɔmavɔ me. Psalmo 90:2 gblɔ be: “Wòe nye Mawu tso mavɔ me yi mavɔ me.” Ðe nya mawo menaa vɔvɔ̃ kple bubu deto yɔa mía me oa?
17 Yehowa gaɖe dzesi le mɔ bubu nu si nye be eya ɖeka koe nye Wɔla la. Míexlẽ le Nyaɖeɖefia 4:11 be: “Mía Afetɔ kple mía Mawu, wòe dze be, naxɔ ŋutikɔkɔe kple bubu kple ŋusẽ; elabena wòe wɔ nuwo katã, eye wò lɔlɔ̃nu ta woli, eye wowɔ wo ɖo.” Nusianu si ŋu nàte ŋu abu—tso gbɔgbɔmenuwɔwɔ makpɔmakpɔ siwo le dzifo dzi yi ɣletivi gbogbo siwo míekpɔna ne zã do dzi yi atikutsetse vovovo siwo li dzi vaseɖe tɔmelã hamehame siwo le atsiafu kple tɔsisiwo me dzi—la katã va li le esi Yehowae nye Wɔla ta!
ÀTE ŊU ATE ÐE YEHOWA ŊUA?
18. Nukatae ame aɖewo sena le wo ɖokui me be yewomate ŋu ate ɖe Mawu ŋu gbeɖe o, gake nukae Biblia fia?
18 Nuxexlẽ tso Yehowa fe nɔnɔme wɔnukuwo ŋu naa vɔvɔ̃ ɖoa ame aɖewo. Ewɔna na wo be Mawu kɔkɔ akpa eyata yewomate ŋu ate ɖe eŋu gbeɖe o, alo be yewomeɖi naneke gɔ̃ hã le Mawu gã sia ŋkume o. Gake ɖe nukpɔsusu sia sɔa? Nusi Biblia fia to vovo kura na esia. Egblɔ le Yehowa ŋu be: “Mele adzɔge tso mía dome amesiame gbɔ . . . o.” (Dɔwɔwɔwo 17:27) Biblia de dzi fo na mí gɔ̃ hã be: “Mite ɖe Mawu ŋu, eye wòate ɖe mia ŋu.”—Yakobo 4:8.
19. (a) Nuka wɔwɔe ana míanɔ tetem ɖe Mawu ŋu, eye viɖe kae míakpɔ tso eme? (b) Mawu fe nɔnɔmeawo dometɔ kawoe lé dzi na wò wu?
19 Aleke nàte ŋu ate ɖe Mawu ŋu kplikplikpli? Gbã la, ele be nàyi nusi gɔme nèdze fifia la dzi—si nye nusɔsrɔ̃ tso Mawu ŋu. Yesu gblɔ be: “Esiae nye agbe mavɔ la bena, woanya wò, Mawu vavã ɖeka la, kple Yesu Kristo, si nèdɔ ɖa la.” (Yohanes 17:3) Ẽ, nusi Biblia fia enye be nusɔsrɔ̃ tso Yehowa kple Yesu ŋu akplɔ wò ayi “agbe mavɔ” me! Míekpɔe va yi xoxo be “Mawu enye lɔlɔ̃.” (Yohanes I, 4:16) Nɔnɔme nyoameŋu lédziname bubu geɖewo gale Yehowa si. Le kpɔɖeŋu me, Biblia gblɔ le Yehowa ŋu be enye “nublanuikpɔla kple amenuve Mawu, amesi gbɔa dzi blewu, eye efe amenuveve kple nutefewɔwɔ sɔ gbɔ.” (Mose II, 34:6) ‘Efe dɔme nyo eye wòlɔ̃a tsɔtsɔke.’ (Psalmo 86:5) Mawu gbɔa dzi ɖi blewu. (Petro II, 3:9) Ewɔa nutefe. (Korintotɔwo I, 1:9) Ne èyi edzi le nu geɖe xlẽm le Biblia me la, àva kpɔ alesi Yehowa ɖee fiae be nɔnɔme lédziname siawo kple bubu geɖewo le ye sii.
20-22. (a) Ðe alesi míate ŋu akpɔ Mawu o la wɔe be manya wɔ be míate ɖe eŋu oa? Ðe eme. (b) Nukae ame aɖewo siwo bua ŋuwò afo nya ɖe nuwò be nàwɔ, gake nukae wòle be nàwɔ?
20 Enye nyatefe be màte ŋu akpɔ Mawu o elabena enye gbɔgbɔ eye ŋku mate ŋu akpɔe o. (Yohanes 1:18; 4:24; Timoteo I, 1:17) Gake ne èyi edzi srɔ̃ nu tso eŋu le Biblia me la, àva dze sii ŋutɔŋutɔ. Abe alesi hakpala la gblɔe ene la, àte ŋu ‘akpɔ Yehowa fe nɔnɔme nyoameŋuwo katã.’ (Psalmo 27:4; Romatɔwo 1:20) Zi alesi nèyi edzi le nu srɔ̃m tso Yehowa ŋui la, zi nenemae nàkpɔe be enye amesi li ŋutɔŋutɔ eye àkpɔ susu geɖe siwo ta wòle be nàlɔ̃ eyama ahate ɖe eŋu kplikplikpli ɖo.
21 Vivivi la, àva se susu si tae Biblia fia mí be míabu Yehowa be eyae nye mía Fofo la gɔme. (Mateo 6:9) Menye ɖeko míafe agbe dzɔ tso egbɔ ko evɔ o, ke edi be agbea nadze edzi na mí hã—abe alesi ko vifofo lɔ̃ame ɖesiaɖe adii na viawo ene. (Psalmo 36:10) Biblia fia mí hã be amegbetɔ ate ŋu ava zu Yehowa xɔlɔ̃. (Yakobo 2:23) Wò ya bu eŋu kpɔ ko—àte ŋu ava zu xexeame katã Wɔla xɔlɔ̃!
22 Esi nèyi edzi le nu srɔ̃m tso Biblia me la, àva kpɔe be ame aɖewo siwo bua ŋuwò atsɔ susu nyui afoe ɖe nuwò be nàdzudzɔ nusiawo sɔsrɔ̃. Ðewohĩ woatsi dzi be wò dzixɔsewo ava trɔ. Gake mègana ame aɖeke nana nàdzudzɔ afɔɖeɖe si nàwɔ be nàdze xɔlɔ̃ nyuitɔ kekeake la o.
23, 24. (a) Nukatae wòle be nàyi edzi anɔ nya biam tso nusiwo srɔ̃m nèle ŋu? (b) Nyati ka mee míadzro le ta si kplɔe ɖo me?
23 Nyatefee wònye be nanewo li siwo gɔme màse tso gɔmedzedzea o. Ate ŋu ahiã ɖokuibɔbɔ vie be nàbia be woakpe ɖe ye ŋu, gake mègana wòakpe ŋu na wò nàgbe esia wɔwɔ o. Yesu gblɔ be nu nyui wònye be míabɔbɔ mía ɖokui, abe ɖevi sue ene. (Mateo 18:2-4) Eye míenya nyuie be ɖeviwo lɔ̃a nya geɖe biabia ɣesiaɣi. Mawu di be nàkpɔ ŋuɖoɖo na wò biabiawo. Biblia kafu ame aɖewo siwo di vevie be yewoasrɔ̃ nu tso Mawu ŋu. Wotsɔ dzigbɔɖeanyi dzro Ŋɔŋlɔawo me tsitotsito be yewoaka ɖe edzi be nusi srɔ̃m yewole lae nye nyatefea hã.—Dɔwɔwɔwo 17:11.
24 Mɔ nyuitɔ kekeake si dzi nàto asrɔ̃ nu tso Yehowa ŋue nye be nàdzro Biblia la me. Eto vovo tso agbalẽ bubu ɖesiaɖe gbɔ. Le mɔ ka nu? Ta si kplɔ esia ɖo adzro nyati ma me.
^ mm. 15 Àkpɔ nya bubu geɖe ku ɖe gɔmesese si le Mawu fe ŋkɔa ŋu kple alesi woazãe le Megbenyawo me le axa 195-7.


text:
TA WUIÐEKƐ
Nukata Mawu Ðe Mɔ Fukpekpe Li?
Mawu gbɔe fukpekpe siwo le xexeame tsoa?
Nya kawoe fɔ ɖe te le Eden-bɔa me?
Aleke Mawu awɔ aɖe nusiwo gbɔ amefomea fe fukpekpe tso la ɖa?
1, 2. Fukpekpe kawo fomevi me tom amewo le egbea, si na ame geɖe biaa nya ka?
LE DUKƆ aɖe si me aʋawɔwɔ nɔ edzi yim le la, wolɔ dumevi akpe geɖe siwo nye nyɔnuwo kple ɖeviwo, amesiwo wowu le aʋaa me la heɖi wo ɖe yɔdo gã ɖeka aɖe si woɖe me, eye wotu atitsoga suewo fo xlã yɔdoa. Woŋlɔ biabia sia ɖe atitsogawo dometɔ ɖesiaɖe dzi be: “Nukatae?” Ɣeaɖewoɣi vevesese si wu tsɔtsɔ ye nana wobiaa nya ma. Amewo tsɔa nuxaxa biaa nya ma ne wofe ame vevi aɖe ku le aʋawɔwɔ, afɔku, dɔléle, alo nuvlowɔwɔ aɖe me; ne afɔku aɖe na wofe afe dome gblẽ, alo wòkplɔ wo de fukpekpe manyagblɔ aɖewo me. Wodina be yewoanya nusita afɔku mawo dzɔ ɖe yewo dzi ɖo.
2 Nukatae Mawu ɖe mɔ fukpekpe li? Ne Yehowa Mawu nye ŋusẽkatãtɔ, amesi lɔ̃a ame, amesi si nunya le, eye wòle dzɔdzɔe la, ke nukatae xexeame yɔ fũ kple fuléle kple numadzɔmadzɔwɔwɔ alea gbegbe ɖo? Èbu biabia siawo ŋu kpɔa?
3, 4. (a) Nukae fia be menye nu gbegblẽe wònye be woabia nusita Mawu ɖe mɔ ɖe fukpekpe ŋu o? (b) Aleke Yehowa sena le eɖokui me le ŋutasesẽ kple fukpekpe ŋu?
3 Ðe wònye nu gbegblẽ be woabia nusitae Mawu ɖe mɔ ɖe fukpekpe ŋua? Ame aɖewo vɔ̃na be nya siawo tɔgbe biabia afia be xɔse mele yewo si o alo be yewomele bubu dem Mawu ŋu o. Gake ne èxlẽ Biblia la, àkpɔe be mawuvɔ̃la wɔnutefe aɖewo siwo nɔ anyi le blema bia nya mawo tɔgbe. Le kpɔɖeŋu me, nyagblɔɖila Xabakuk bia Yehowa be: “Nukaŋuti nèna mele nu vlo wɔwɔ tefe kpɔm, eye nèle hiãkame kpɔm kple ŋku, gbegblẽ kple ŋutasesẽ le ŋkunye me, avuwɔwɔ li, eye dzre dzɔ?”—Xabakuk 1:3.
4 Ðe Yehowa ka mo na nyagblɔɖila Xabakuk si nye nutefewɔla ɖe nya mawo biabia ta? Ao. Ke boŋ Mawu na wotsɔ Xabakuk fe nya siwo tso dzime la kpe ɖe Biblia me nya siwo tso gbɔgbɔ me ŋu. Mawu kpe ɖe eŋu wòse nuwo gɔme nyuie wu eye efe xɔse va sẽ ŋu ɖe edzi. Esia dim Yehowa le na wò hã. Ðo ŋku edzi be Biblia na míenya be “eyama léa be na mi.” (Petro I, 5:7) Mawu lé fu ŋutasesẽ kple fukpekpe siwo dona tsoa eme kura wu amesiame. (Yesaya 55:8, 9) Ne aleae wòle la, ke nukatae fukpekpe yɔ xexeame alea gbegbe?
NUKATA FUKPEKPE BƆ ALEA GBEGBE?
5. Ŋuɖoɖo kawoe amewo nana zi geɖe ku ɖe amegbetɔwo fe fukpekpe ŋu, gake nukae nye Biblia fe nufiafia?
5 Subɔsubɔha vovovo me tɔwo yia wofe hakplɔlawo kple nufialawo gbɔ va biaa nusita fukpekpe bɔ alea gbegbe ɖo la wo. Zi geɖe la, ŋuɖoɖo si woxɔna enye be Mawue naa amewo kpea fu eye be eyae ɖo nusianu si ava dzɔ, si me afɔkuwo hã le, la ɖi tso gbaɖegbe ke. Wogblɔ na ame geɖe be míate ŋu ase Mawu fe mɔwo gɔme o, alo wogblɔna be eyae naa amewo kuna—ɖeviwo hã—ale be woava nɔ ye gbɔ le dzifo. Gake abe alesi nèva srɔ̃e ene la, Yehowa Mawu mehea nu vɔ̃ɖi vanae gbeɖe o. Biblia gblɔ be: “Nede megbe xaa be, Mawu nawɔ nu vɔ̃ɖi, eye ŋusẽkatãtɔ nawɔ nu madzɔmadzɔ.”—Hiob 34:10.
6. Nukatae amewo daa fɔbubu ɖe Mawu dzi vodadatɔe be eya gbɔe fukpekpe siwo le xexeame tso?
6 Ènya nusita amewo daa fɔbubu ɖe Mawu dzi vodadatɔe be eya gbɔe fukpekpe siwo katã le xexeame la tsoa? Zi geɖe la, wodaa fɔbubua ɖe Mawu Ŋusẽkatãtɔ la dzi le esi wosusui be eyae nye xexe sia dzi ɖula ta. Womenya nyatefenya vevi bɔbɔe aɖe si le Biblia me o. Èsrɔ̃ nu tso nyatefenya ma ŋu le agbalẽ sia fe Ta 3 lia me. Amesi tututu le xexe sia dzi ɖum enye Satana Abosam.
7, 8. (a) Aleke xexe sia ɖea amesi le edzi ɖum la fe nɔnɔme fianae? (b) Aleke amegbetɔwo fe blibomademade kpakple “azãgbe kple nuɖiɖeame” he fukpekpe vɛ?
7 Biblia gblɔe eme kɔ fã be: “Xexeme blibo la katã le vɔ̃ɖitɔ la me.” (Yohanes I, 5:19) Ne èbu nusiwo le dzɔdzɔm ŋu la, ɖe mèkpɔe be susu le nya sia me oa? Gbɔgbɔmenuwɔwɔ makpɔmakpɔ, “amesi nye xexeame katã blela,” fe nɔnɔme tututue xexe sia ɖena fiana. (Nyaɖeɖefia 12:9) Futɔ, ameblela, kple ŋutasẽlae Satana nye. Esia tae xexe sia si le efe ŋusẽkpɔɖeamedzi te la hã me yɔ fũ kple fuléle, amebeble, kple ŋutasẽnuwɔwɔ ɖo. Susu siwo ta fukpekpe bɔ ɖe xexe sia me la dometɔ ɖeka enye ema.
8 Susu evelia si ta fukpekpe bɔ ɖe xexeamee nye be amefomea me tɔwo va zu ame madeblibowo kple nuvɔ̃mewo tso esime aglãdzedze dze egɔme le Eden-bɔa me ke, abe alesi míedzro emee le Ta 3 lia me ene. Amegbetɔ nuvɔ̃mewo ʋlina be yewoakpɔ ŋusẽ ɖe ame bubuwo dzi, eye esia hea aʋawɔwɔ, ameteteɖeanyi, kple fukpekpe vɛ. (Nyagblɔla 4:1; 8:9) Nu etɔ̃lia si hea fukpekpe vɛ enye “azãgbe kple nuɖiɖeame.” (Nyagblɔla 9:11) Esi menye Yehowae nye xexe sia fe Dziɖula kple etakpɔla o ta la, amewo te ŋu kpea fu le esi nuɖiɖeamewo dzɔna ɖe wo dzi le vome ta.
9. Nukatae míate ŋu aka ɖe edzi be susu nyui aɖe kokoko tae Yehowa ɖe mɔ ɖe fukpekpe ŋu?
9 Efaa dzi na mí be míanyae be Mawu mehea fukpekpe vaa amewo dzi o. Menye eya gbɔe aʋawɔwɔ, nuvlowɔwɔ, ameteteɖeanyi, alo dzɔdzɔmefɔkuwo gɔ̃ hã si na amewo kpea fu la tso o. Ke hã, ele be míanya ŋuɖoɖo na biabia sia be, Nukatae Yehowa ɖe mɔ ɖe fukpekpe siawo katã ŋu? Ne eyae nye Ŋusẽkatãtɔ la, ke ŋusẽ le esi be wòaxe mɔ ɖe fukpekpe nu. Ekema nukatae mele ŋusẽ ma zãm o? Anye susu nyui aɖe kokoko tae, elabena míeva nyae be lɔlɔ̃ fe Mawue wònye.—Yohanes I, 4:8.
NYA VEVI AÐE FƆ ÐE TE
10. Nuka ŋue Satana tsɔ nya ɖo, eye to mɔ ka nu?
10 Be míanya nusita Mawu ɖe mɔ fukpekpe li la, ahiã be míatrɔ susu ɖe ɣeyiɣi si fukpekpe dze egɔmee ŋu. Nya vevi aɖee Satana fɔ ɖe te esi wòble Adam kple Xawa wogbe toɖoɖo Yehowa. Satana metsɔ nya ɖe Yehowa fe ŋusẽ ŋu o. Satana ŋutɔ gɔ̃ hã nya nyuie be seɖofe meli na Yehowa fe ŋusẽ o. Nusi ŋu Satana tsɔ nya ɖoe nye Yehowa fe dzedze be wòaɖu dzi. Esi Satana gblɔ be Mawu nye ameblela si gbea nu nyuiwo tsɔtsɔ na eteviwo la, ɖe wònɔ Yehowa nu tsom be dziɖula vɔ̃ɖie wònye. (Mose I, 3:2-5) Satana fe nyawo fia be eme anyo na amefomea kura wu ne menye Mawue nye wofe dziɖula o. Esia nye tsitretsitsi ɖe Yehowa fe dziɖulanyenye, si nye efe dzedze be wòaɖu dzi, ŋu.
11. Nukatae Yehowa metsrɔ̃ aglãdzelawo le Eden-bɔa me enumake ko evɔ o?
11 Adam kple Xawa dze aglã ɖe Yehowa ŋu. Woto esia me nɔ gbɔgblɔm be: ‘Míehiã Yehowa be wòanye míafe Dziɖula o. Míate ŋu atso nya me na mía ɖokui le nusi nye nyui kple vɔ̃ ŋu.’ Aleke Yehowa awɔ akpɔ nya si fɔ ɖe te gbɔe? Aleke wòawɔ afia efe nuwɔwɔ siwo katã si nunya le woakpɔe be aglãdzelaawoe da fu eye be yefe mɔwoe nye nyuitɔ kekeake vavã? Ame aɖewo agblɔ be ɖe wòle be Mawu natsrɔ̃ aglãdzela mawo enumake ahawɔ nuwo yeyee hafi. Gake Yehowa do ŋgɔ gblɔ efe tameɖoɖo xoxo be anyigbaa nayɔ kple Adam kple Xawa fe dzidzimeviwo, eye woanɔ agbe le paradiso me le anyigba dzi. (Mose I, 1:28) Yehowa naa efe tameɖoɖowo vaa eme ɣesiaɣi. (Yesaya 55:10, 11) Azɔ hã, aglãdzela mawo tsɔtsrɔ̃ ɖa le Eden-bɔa me enumake mana woakpɔ ŋuɖoɖo na biabia si fɔ ɖe te ku ɖe Yehowa fe dzedze be wòaɖu dzi ŋu o.
12, 13. Wɔ nusita Yehowa ɖe mɔ na Satana be wòanye xexe sia dziɖula kple nusita Mawu ɖe mɔ amegbetɔwo ɖua fia ɖe wo haviwo dzi la fe kpɔɖeŋu.
12 Na míabu kpɔɖeŋu sia ŋu kpɔ. Tsɔe be nufiala aɖe le alesi efe sukuviwo awɔ abu akɔnta sesẽ aɖe la fiam wo. Sukuvi aɖe si nya nu le sukuxɔa me gake wònye aglãdzela tsɔ nya ɖe nufialaa ŋu be mɔ si dzi wòto le akɔntaa bum mesɔ o. Be wòaɖee afia be nufiala la mebi ɖe nua fiafia me o la, aglãdzela sia fu asi akɔ be yenya mɔnu aɖe si nyo wu kura si dzi woato akpɔ kuxia gbɔ. Sukuvi aɖewo fe susu wɔ na wo be aglãdzela la fe nyaa le eme, eye woawo hã wodze aglã. Nukae wòle be nufialaa nawɔ? Ne enyã sukuvi dzeaglãawo le sukuxɔa me la, ŋusẽ kae wòakpɔ ɖe sukuvi mamlɛawo dzi? Ðe womaxɔe ase be yewo hati ma kple amesiwo wɔ ɖeka kplii fe nyaa le eme oa? Sukuvi mamlɛawo katã magade bubu nufialaa ŋu o, eye wòawɔ na wo be ɖe nufialaa le vɔvɔ̃m be woado ŋukpe ye tae wònyã wo ɖa enumake. Gake tsɔe be nufialaa ɖe mɔ na aglãdzelaa be wòafia sukuviawo alesi eya akpɔ kuxia gbɔe.
13 Yehowa wɔ nane si sɔ kple nusi nufiala sia wɔ. Ðo ŋku edzi be menye amesiwo dze aglã le Eden-bɔa me koe nya sia ka o. Mawudɔla miliɔn geɖewo hã nɔ etefe kpɔm. (Hiob 38:7; Daniel 7:10) Alesi Yehowa akpɔ nya si fɔ ɖe te gbɔe la akpɔ ŋusẽ gã aɖe ɖe mawudɔla mawo kple mlɔeba nuwɔwɔ siwo katã si nunya le dzi. Eyata nukae Yehowa wɔ? Eɖe mɔ na Satana be wòafia alesi eya aɖu amefomea dzii. Mawu ɖe mɔ hã be amegbetɔwo naɖu fia ɖe wo haviwo dzi le Satana fe ŋusẽkpɔɖeamedzi te.
14. Viɖe kae ado tso Yehowa fe nyametsotso be yeaɖe mɔ amegbetɔwo naɖu wo ɖokui dzi me?
14 Nufiala si le míafe kpɔɖeŋua me nyae be aglãdzela la kple amesiwo wɔ ɖeka kplii fe nyawo mele eme o. Gake enya hã be mɔnukpɔkpɔ nana wo be woatsɔ atee akpɔ be woaɖo kpe wofe nyaa dzi la aɖe vi na amesiwo katã le sukuxɔa me. Ne aglãdzelawo do kpo nu la, sukuvi ɖianukware mamlɛawo katã akpɔe adze si keŋ be yewofe nufiala la koe dze be wòafia mɔ sukuviawo. Ekema ne nufialaa va nyã aglãdzela ɖesiaɖe ɖa le sukuxɔa me le ema megbe la, woase nusitae la gɔme. Nenema ke Yehowa nyae be aɖe vi na amegbetɔ dzianukwaretɔwo katã kple mawudɔlawo siaa ne wokpɔe be Satana kple ehati aglãdzelawo do kpo nu eye be amegbetɔwo mate ŋu aɖu wo ɖokui dzi o. Ekema abe Yeremya si nɔ anyi le blema ene la, woava kpɔ nyatefenya vevi sia adze sii be: “Yehowa, menyae be, amegbetɔ fe mɔ kple ŋutsu fe zɔzɔme la menye eya ŋutɔ si me wòle, ne efe azɔlime nato mɔ ɖeka o.”—Yeremya 10:23.
NUKATAE ETEƑE DIDI ALEA?
15, 16. (a) Nukata Yehowa ɖe mɔ fukpekpe li ɣeyiɣi didi sia gbegbe? (b) Nukatae Yehowa mexe mɔ ɖe nuwo, abe nuvlowɔwɔ dziŋɔwo ene, nu o?
15 Gake nukatae Yehowa ɖe mɔ fukpekpe li ɣeyiɣi didi sia gbegbe? Eye nukatae mexea mɔ ɖe nu vɔ̃ɖiwo fe dzɔdzɔ nu o? Enyo, wò ya bu nu eve siwo nufiala si le míafe kpɔɖeŋua me mawɔ o ŋu kpɔ. Gbã, maxe mɔ ɖe sukuvi dzeaglã la nu ne ele efe mɔnua me ɖem o. Evelia, nufialaa makpe ɖe aglãdzelaa ŋu ne ele efe mɔnua tem kpɔ o. Azɔ bu nu eve siwo Yehowa hã ɖo be yemawɔ o ŋu kpɔ. Gbã, mexe mɔ ɖe Satana kple amesiwo le efe akpa dzi nu esi wole agbagba dzem be yewoaɖee afia be yewofe nyae nye nyatefe o. Eyata eva hiã be wòaɖe mɔ na wo ɣeyiɣi aɖe. Le fe akpe geɖe siwo va yi me la, amefomea te wo ɖokui dzi ɖuɖu, alo te amegbetɔwo fe dziɖuɖu, fe mɔnu fomevi vovovowo kpɔ. Amegbetɔwo nya wɔ ŋgɔyiyi aɖewo le dzɔdzɔmeŋutinunya kple nutovɛ aɖewo me ya, gake ɖeko madzɔmadzɔnyenye, hiãkame, nuvlowɔwɔ, kple aʋawɔwɔ nu le sesẽm ɖe edzi. Edze fã be amegbetɔwo fe dziɖuɖu do kpo nu.
16 Evelia, Yehowa mele asi kpem ɖe Satana ŋu le xexe sia dzi ɖuɖu me o. Le kpɔɖeŋu me, ne Mawu xe mɔ ɖe nuvlowɔwɔ dziŋɔwo nu la, ɖe ema mafia be ele asi kpem ɖe aglãdzelaawo ŋu be woaɖo kpe wofe mɔnua dzi oa? Ne Mawu de asi eme la, ɖe ema mana amewo nasusui be ɖewohĩ amegbetɔwo ate ŋu aɖu wo ɖokui dzi afɔkuwo manɔmee oa? Ne ɖe Yehowa wɔ nu alea la, anye ne ava nɔ wofe alakpanyaa dzi dem. Evɔ “Mawu mate ŋu aka aʋatso . . . o.”—Hebritɔwo 6:18.
17, 18. Nukae Yehowa awɔ tso nu gbegblẽ siwo katã do tso amegbetɔwo fe dziɖuɖu kple Satana fe ŋusẽkpɔɖeamedzi me ŋu?
17 Ke nusiwo gbegbe gblẽ le ɣeyiɣi didi siwo katã wotsɔ dze aglã ɖe Mawu ŋu me ya ɖe? Ele be míaɖo ŋku edzi nyuie be Yehowae nye ŋusẽkatãtɔ la. Eyata ate ŋu aɖe nusiwo gbɔ amegbetɔwo fe fukpekpe tso la ɖa eye aɖe wo ɖa hã. Abe alesi míesrɔ̃e va yi ene la, woaɖɔ alesi gbegbe wogblẽ nu le anyigba la ŋui ɖo ne wotrɔ xexeame wòzu Paradiso. To Yesu fe tafevɔsa dzixɔxɔse me la, woaɖe nusiwo katã nuvɔ̃ he vɛ la ɖa, eye woaɖɔ nusiwo katã ku gblẽ hã ɖo to amewo fɔfɔ ɖe tsitre me. Aleae Mawu azã Yesu ‘wòagblẽ Abosam fe dɔwɔwɔwo mee.’ (Yohanes I, 3:8) Ɣeyiɣi si sɔ tututu dzie Yehowa awɔ nusiawo katã. Ele be wòadzɔ dzi na mí be metso kaba akpa o, elabena efe dzigbɔgbɔ blewu na mɔnukpɔkpɔ va su mía si be míatsɔ asrɔ̃ nu tso nyatefea ŋu ahasubɔe. (Petro II, 3:9, 10) Le ɣeyiɣi ma ke me la, Mawu le amesiwo asubɔe le anukware me la dim eye wòle kpekpem ɖe wo ŋu be woanɔ te ɖe fukpekpe ɖesiaɖe si ate ŋu ava wo dzi le xexe gblẽku sia me la nu.—Yohanes 4:23; Korintotɔwo I, 10:13.
18 Ame aɖewo abia be, Ðe womaxe mɔ ɖe fukpekpe siawo katã nu hafi ne ɖe Mawu wɔ Adam kple Xawa ale be womate ŋu adze aglã kura oa? Be míakpɔ ŋuɖoɖo na biabia sia la, ele be nàɖo ŋku nunana xɔasi aɖe si Yehowa na wò la dzi.
ALEKE NÀWƆ NUNANA SI MAWU TSƆ NA WÒ LA ŊUDƆE?
19. Nunana xɔasi kae Yehowa na mí, eye nukata wòle be míade asixɔxɔ eŋu?
19 Míede dzesii le Ta 5 lia me be wowɔ amegbetɔwo hetsɔ tiatiawɔblɔɖe na wo. Ènya alesi gbegbe nunana sia xɔ asiia? Mawu wɔ lã fomevi vovovo gbogbo aɖewo, eye seselelãme nu koŋue wowɔa nu ɖo. (Lododowo 30:24) Amegbetɔwo te ŋu wɔ mɔ̃ aɖewo siwo ŋu wotrɔ asi le be woawɔ nusianu si wode wo me be woawɔ. Ðe wòadzɔ dzi na mí ne nenemae Mawu wɔ mía? Ao, enye dzidzɔ na mí be wona ablɔɖe mí be míawɔ tiatia le amesi fomevi míedi be míava zu, agbe si fomevi míedi be míanɔ, xɔlɔ̃ siwo míedi be míadze, kple bubuawo ŋu. Edzɔa dzi na mí be ablɔɖe aɖe sinu nasu mía si, eye esia fe vivi ye Mawu di be míase.
20, 21. Aleke míawɔ tiatiawɔblɔɖe fe nunana la ŋudɔ le mɔ nyuitɔ kekeake nu, eye nukata wòle be míadi be míawɔe nenema?
20 Yehowa medi be woatsɔ dzizizi asubɔ ye o. (Korintotɔwo II, 9:7) Le kpɔɖeŋu me: Kae adzɔ dzi na dzila wu—ne ɖevi aɖe gblɔ tso dzime be “akpe na wò” alo ne wogblɔ nɛ be wòada akpe hafi wògblɔe? Eyata biabia vevitɔe nye, Aleke nàzã wò tiatiawɔblɔɖe si Yehowa na wò lae? Satana, Adam, kple Xawa wɔ wofe tiatiawɔblɔɖea ŋudɔ ɖe mɔ gbegblẽtɔ nu. Wogbe Yehowa Mawu. Ke nukae wò ya nàwɔ?
21 Mɔnukpɔkpɔ ʋu ɖi na wò be nàwɔ tiatiawɔblɔɖe fe nunana nyui la ŋudɔ le mɔ nyuitɔ kekeake nu. Àte ŋu ava wɔ ɖeka kple ame miliɔn geɖe siwo tiae be yewoanɔ Yehowa fe akpa dzi. Wonaa Mawu kpɔa dzidzɔ elabena wole akpa vevi aɖe wɔm be woaɖee afia be aʋatsokalae Satana nye eye wònye dziɖula si do kpo nu keŋkeŋ. (Lododowo 27:11) Wò hã àte ŋu aɖee afia ne èwɔ tiatia nyuitɔ le agbe me. Woaɖe alesi nàwɔ esiae me le ta si kplɔ esia ɖo me.